CELEX: 32018D0119
Language: et
Date: 2017-09-18 00:00:00
Title: Komisjoni otsus (EL) 2018/119, 18. september 2017, riigiabi SA.47702 (2017/C) (ex 2017/N) – Ühendkuningriik kohta – Alternatiivne pakett, et asendada Royal Bank of Scotlandi kohustus loovutada Rainbow äriüksus (teatavaks tehtud numbri C(2017) 6184 all) (EMPs kohaldatav tekst )

31.1.2018   
            
            
               ET
            
            
               Euroopa Liidu Teataja
            
            
               L 28/49
            
         KOMISJONI OTSUS (EL) 2018/119,
   18. september 2017,
   riigiabi SA.47702 (2017/C) (ex 2017/N) – Ühendkuningriik kohta
   Alternatiivne pakett, et asendada Royal Bank of Scotlandi kohustus loovutada Rainbow äriüksus
   
      
         (teatavaks tehtud numbri C(2017) 6184 all)
      
   
   (Ainult ingliskeelne tekst on autentne)
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut, eriti selle artikli 108 lõike 2 esimest lõiku,
   võttes arvesse Euroopa Majanduspiirkonna lepingut, eriti selle artikli 62 lõike 1 punkti a,
   olles kutsunud huvitatud isikuid üles esitama märkusi vastavalt eespool nimetatud sätetele (1) ja võttes nende märkusi arvesse
   ning arvestades järgmist:
   1.   MENETLUS
   
   
               (1)
            
            
               Komisjon tunnistas oma 14. detsembri 2009. aasta otsustega (2) (edaspidi „ümberkorraldusotsus“) mitu Royal Bank of Scotlandi (edaspidi „RBS“) riigiabist rahastamise meedet (3) siseturuga kokkusobivaks. Järelduseni jõuti, lähtudes ümberkorralduskavast (edaspidi „ümberkorralduskava“) ja kohustustest („kohustused“), mille on välja andnud Ühendkuningriigi valitsus (edaspidi „Ühendkuningriigi ametiasutused“).
            
         
               (2)
            
            
               Oma 9. aprilli 2014. aasta otsuses (4) (edaspidi „muudetud ümberkorraldusotsus“) kinnitas komisjon, et teatavaks tehtud muudetud kohustuste loetelu (5) (edaspidi „muudetud kohustused“) ei käsitata riigiabina. Muudetud kohustused ei mõjuta ka ümberkorraldusotsuse järeldust, et RBSile antud riigiabi on siseturuga kokkusobiv Euroopa Liidu toimimise lepingu artikli 107 lõike 3 punkti b alusel.
            
         
               (3)
            
            
               Pärast muudetud ümberkorraldusotsuse vastuvõtmist on komisjoni talitused, Ühendkuningriigi ametiasutused ja RBS (otse või ümberkorraldusotsusega määratud järelevalve eest vastutava usaldusisiku kaudu) tihedalt suhelnud, pidades kohtumisi ja konverentskõnesid ning vahetades e-kirju ja dokumente.
            
         
               (4)
            
            
               Ühendkuningriigi rahandusministeerium (Her Majesty's Treasury, edaspidi „HMT“) teatas 17. veebruaril 2017 avalikult, et kavatseb ametlikult taotleda Rainbow äriüksusest loobumise kohustuse (6) asendamist meetmete paketiga, mille eesmärk on suurendada konkurentsi VKEdele ja keskmise turukapitalisatsiooniga ettevõtjatele suunatud pangandusturul (7) (edaspidi „VKEdele ja keskmise turukapitalisatsiooniga ettevõtjatele suunatud pangandusturg“).
            
         
               (5)
            
            
               2. märtsi 2017. aasta kirjas esitasid Ühendkuningriigi ametiasutused komisjonile ametliku taotluse asendada nn Rainbow äriüksusest loobumise kohustus, nagu see on kindlaks määratud ümberkorraldusotsuses, (8) mida on muudetud seejärel muudetud ümberkorraldusotsusega (9).
            
         
               (6)
            
            
               4. aprilli 2017. aasta kirjaga (edaspidi „menetluse algatamise otsus“) teatas komisjon Ühendkuningriigi ametiasutustele oma otsusest algatada seoses taotlusega ELTLi artikli 108 lõike 2 kohane menetlus.
            
         
               (7)
            
            
               5. mail 2017 avaldati menetluse algatamise otsus Euroopa Liidu Teatajas
                   (10). Komisjon palus huvitatud isikutel esitada oma märkused.
            
         
               (8)
            
            
               8. mail 2017 vastasid Ühendkuningriigi ametiasutused menetluse algatamise otsusele.
            
         
               (9)
            
            
               2017. aasta mais ja juunis laekusid komisjonile märkused huvitatud isikutelt. Mõnede huvitatud isikutega korraldati kohtumised, et täpsustada laekunud märkuste sisu. Komisjon edastas huvitatud isikutelt laekunud märkused Ühendkuningriigi ametiasutustele.
            
         
               (10)
            
            
               22. juunil 2017 vastasid Ühendkuningriigi ametiasutused huvitatud isikutelt laekunud märkustele ja Ühendkuningriigi ametiasutuste oma turukontrolli raames laekunud märkustele (11).
            
         
               (11)
            
            
               28. juuli 2017. aasta kirjaga saatsid Ühendkuningriigi ametiasutused komisjonile ajakohastatud teatise, mis kajastas algses 2. märtsi 2017. aasta kirjas ette pandud alternatiivse paketi ajakohastamist.
            
         2.   LISATÄHELEPANEK
   
   
               (12)
            
            
               Kuna Ühendkuningriik teatas 29. märtsil 2017 oma kavatsusest Euroopa Liidust välja astuda, lõpetatakse vastavalt Euroopa Liidu lepingu artiklile 50 aluslepingute kohaldamine Ühendkuningriigi suhtes väljaastumislepingu jõustumise kuupäeval või lepingu puudumise korral kahe aasta möödumisel kõnealuse teate esitamisest, kui Euroopa Ülemkogu ei otsusta kokkuleppel Ühendkuningriigiga seda tähtaega pikendada. Sellest tulenevalt ja ilma et see mõjutaks väljaastumislepingu sätete kohaldamist, kohaldatakse käesolevat rakendusotsust üksnes niikaua, kuni Ühendkuningriik lakkab olemast liikmesriik.
            
         3.   MEETME/ABI ÜKSIKASJALIK KIRJELDUS
   
   3.1.   RBS NING ÜMBERKORRALDUSKAVA JA MUUDETUD ÜMBERKORRALDUSKAVA RAKENDAMINE
   
   3.1.1.   RBS
   
               (13)
            
            
               RBS, (12) mille peakorter asub Edinburghis, on Euroopa üks suurimaid finantsteenuste kontserne, kes teenindab era-, äri- ja institutsionaalseid kliente. 2016. aasta lõpu seisuga oli kontserni bilansimaht kokku 799 miljardit naela (13) ning riskiga kaalutud varade (edaspidi „RKV“) (14) maht kokku 228 miljardit naela.
            
         
               (14)
            
            
               RBSi jaoks heaks kiidetud riigiabimeetmete üksikasjalik kirjeldus on ümberkorraldusotsuse põhjendustes 31–54. Muudetud ümberkorraldusotsuses (15) märgiti, et 2013. aastal oli ainus veel lõpetamata või tagasi maksmata kapitaliabi meede lihtaktsiate ja B-aktsiate rekapitaliseerimine summas 45,5 miljardit naela, (16) mis seondus riigile kuuluva dividendiõigusliku aktsiaga („DA“). DA loomise eesmärk oli anda Ühendkuningriigi ametiasutustele laiendatud dividendiõigused.
            
         
               (15)
            
            
               2015. aasta augustis müüsid Ühendkuningriigi ametiasutused 5,4 % pangast, (17) mis oli esimene riigile kuuluvate RBSi kontserni aktsiate müügitehing. 2015. aasta oktoobris teisendati kõik B-aktsiad lihtaktsiateks (18). DA alusel maksis RBS Ühendkuningriigi ametiasutustele viimased dividendid märtsis 2016, misjärel DA tühistati (19). Nimetatud toimingute tulemusena kuulub Ühendkuningriigi ametiasutustele praegu 8,4 RBSi lihtaktsiat, mis moodustab 71,2 % ühingu lihtaktsiakapitalist (20).
            
         3.1.2.   KOHUSTUSTE JA MUUDETUD KOHUSTUSTE TÄITMINE
   
               (16)
            
            
               Muudetud ümberkorraldusotsuseni viinud loovutamis- ja käitumiskohustuste täitmist on üksikasjalikult kirjeldatud muudetud ümberkorraldusotsuse põhjendustes 12–22.
            
         
               (17)
            
            
               Muudetud ümberkorraldusotsuses sisalduvate kohustuste täitmist on kirjeldatud menetluse algatamise otsuse põhjendustes 15 ja 16. RBS viis nimetatud loovutamised kohustuste tähtaegadeks lõpule, erandiks oli üksnes Rainbow' äriüksusest loobumisega seotud kohustus.
            
         3.2.   RAINBOW' ÄRIÜKSUSEST LOOBUMISE KOHUSTUS
   
   
               (18)
            
            
               Kohustused ja muudetud kohustused hõlmasid mitmete ärivaldkondade loovutamist, mille hulka kuuluvad RBSi Inglismaa ja Walesi pangakontoritega seonduv jae- ja VKEde äri ja NatWesti Šotimaa pangakontoritega seonduv jae- ja VKEde äri ning VKEdele ja keskmise turukapitalisatsiooniga ettevõtjatele suunatud teatavad otseteenused (edaspidi „Rainbow' äriüksus“). Ümberkorraldusotsuses sätestatud tähtpäev oli 31. detsember 2013 ning muudetud ümberkorraldusotsusega lükati see tähtpäev edasi 31. detsembrile 2017.
            
         
               (19)
            
            
               Ümberkorraldusotsuses sisalduvas hinnangus RBSile antava abi kohta märkis komisjon, et Rainbow' äriüksusest loobumise kohustus aitab vähendada abist tulenevaid konkurentsimoonutusi Ühendkuningriigi VKEdele ja keskmise turukapitalisatsiooniga ettevõtjatele suunatud pangandusturul.
            
         
               (20)
            
            
               Menetluskorda, mida RBS ja Ühendkuningriigi ametiasutused Rainbow' äriüksusest loobumisel järgivad ning selle käigus tekkinud raskusi on üksikasjalikult kirjeldatud menetluse algatamise otsuse põhjendustes 19–25.
            
         
               (21)
            
            
               2. märtsi 2017. aasta kirjas esitasid Ühendkuningriigi ametiasutused komisjonile taotluse asendada Rainbow äriüksusest loobumise kohustus alternatiivse kohustuste paketiga. 28. juuli 2017. aasta kirjaga saatsid Ühendkuningriigi ametiasutused komisjonile muudetud teatise, mis kajastas algses teatises ette pandud alternatiivse paketi ajakohastamist.
            
         3.3.   ÜHENDKUNINGRIIGI AMETIASUTUSTE AJAKOHASTATUD ALTERNATIIVSE PAKETI ETTEPANEK
   
   
               (22)
            
            
               Ühendkuningriigi ametiasutused märkisid, et alternatiivse paketi ettepaneku eesmärk on Rainbow' äriüksusest loobumisel tekkinud raskusi (21) silmas pidades leida alternatiiv, mis oleks ulatuse ja mõju poolest samaväärne algse Rainbow' äriüksusest loobumise kohustusega ning samas: i) mõjuks kiiremini ning leevendaks seega tõhusamalt võimalikke konkurentsimoonutusi; ii) võtaks arvesse praegust turuolukorda ning konkureerivate ettevõtjate (edaspidi „konkureerivad ettevõtjad“) (22) ja teiste potentsiaalsete Ühendkuningriigi VKEdele ja keskmise turukapitalisatsiooniga ettevõtjatele suunatud pangandusturule sisenejate spetsiifilisi vajadusi; ja iii) ei ohustaks RBSi elujõulisust.
            
         
               (23)
            
            
               Ajakohastatud alternatiivne pakett hõlmab mitmesuguseid parandusmeetmed ja koosneb kahest osast:
               
                           a)
                        
                        
                           suute- ja innovatsioonifond (edaspidi „meede A“); ning
                        
                     
                           b)
                        
                        
                           stiimulitega vahetuskava („meede B“).
                        
                     
         
               (24)
            
            
               Loodaks sõltumatu organ (edaspidi „organ“) suute arendamise fondi ning stiimulitega vahetuskava haldamiseks ja kontrolliks (23).
            
         
               (25)
            
            
               Ajakohastatud alternatiivset paketti rahastaks RBS. Ühendkuningriigi ametiasutuste hinnangul oleks alternatiivse paketi kogukulu RBSi jaoks suurusjärgus [0,5–1,5] miljardit naela, võttes arvesse ettemaksega kapitalikulusid ning RBSi tulude jätkuvat vähenemist (24).
            
         3.3.1.   SUUTE- JA INNOVATSIOONIFOND („MEEDE A“)
   
               (26)
            
            
               Suute- ja innovatsioonifondi maht oleks 425 miljonit naela, mis jaotataks toetuskõlblikele ettevõtjatele i) VKEdele pangandusteenuste osutamise võime arendamiseks, et konkureerida RBSiga; ja/või ii) VKEdele pakutavate finantstoodete ja -teenuste arendamiseks ja täiustamiseks. Investeerimisprojektid, mille jaoks võidakse abi anda, peavad taotlema lubatud eesmärke (25).
            
         
               (27)
            
            
               Suute- ja innovatsioonifond jaguneks neljaks allfondiks, mida rahastataks vastavalt tabelis 1 näidatule:
               
                  Tabel 1
               
               
                  Sissemaksed suute- ja innovatsioonifondi
               
               
                           Allfond
                        
                        
                           Eesmärk
                        
                        
                           Pakutavad toetused
                        
                     
                           
                                       A.
                                    
                                    
                                       Lisavõimalustega ettevõtte arvelduskonto (26) võime allfond (280 miljonit naela)
                                    
                                 
                        
                           Lisavõimalustega ettevõtte arvelduskonto teenuste ja kaasnevate tootepakettide väljaarendamise toetamine pankades, kellel on olemas sisuline ettevõtete arvelduskontode haldamise võime
                        
                        
                           1 × 120 miljonit naela
                           1 × 100 miljonit naela
                           1 × 60 miljonit naela
                        
                     
                           
                                       B.
                                    
                                    
                                       Ettevõtte arvelduskonto võime arendamise allfond (80 miljonit naela)
                                    
                                 
                        
                           Olemasolevate ettevõtte arvelduskonto teenuste kaasajastamise või uute pakkumiste väljatöötamise toetamine
                        
                        
                           1 × 50 miljonit naela
                           2 × 15 miljonit naela
                        
                     
                           
                                       C.
                                    
                                    
                                       Innovatiivsete laenude ja maksete allfond (40 miljonit naela)
                                    
                                 
                        
                           Uute ja olemasolevate VKEdele suunatud laenu- ja makseteenuse pakkujate arengu toetamine, keskendudes eelkõige uue tehnoloogia kasutuselevõtu toetamisele asjaomastel turgudel
                        
                        
                           4 × 10 miljonit naela
                        
                     
                           
                                       D.
                                    
                                    
                                       Äripanganduse finantstehnoloogia innovatsioonifond (25 miljonit naela)
                                    
                                 
                        
                           VKEdele vajaliku finantstehnoloogia ärilise kasutuselevõtu toetamine
                        
                        
                           5 × 5 miljonit naela
                        
                     Suute- ja innovatsioonifondi suurimad väljamaksed oleksid suunatud ettevõtjatele, kellel on juba olemas tugev ettevõtete arvelduskontode teenindamise võime. Nimetatud võimega ettevõtjatele tehakse kättesaadavaks kolm suurimat toetust, et tugevdada nende suutlikkust konkureerida RBSiga pangandusteenuste ja finantstoodete pakkumisel VKEdele. Eri allfondide toetuskõlblikkuskriteeriume on üksikasjalikumalt kirjeldatud menetluse algatamise otsuse põhjendustes 28–31.
            
         
               (28)
            
            
               Allfondi A toetuskõlblikkuskriteeriumid: See allfond on avatud kõikidele hoiuste kaasamise õigusega ettevõtjatele:
               
                           a)
                        
                        
                           kes pakuvad ettevõtte arvelduskonto teenust;
                        
                     
                           b)
                        
                        
                           kellele Ühendkuningriigi usaldatavusnõuete järelevalveasutus on andnud hoiuste vastuvõtmise loa;
                        
                     
                           c)
                        
                        
                           kelle lõplik emaettevõtja on või kes ise on taotluse esitamise ajal Ühendkuningriigis, Euroopa Liidus, Euroopa Majanduspiirkonnas või Šveitsis registreeritud ettevõtja ning omab hoiuste kaasamise õigust või on finantsvaldusettevõtja;
                        
                     
                           d)
                        
                        
                           kelle brutovarade maht Ühendkuningriigis on viimaste avaldatud raamatupidamise ühendaruannete (või vahebilansi) kohaselt alla 350 miljoni naela;
                        
                     
                           e)
                        
                        
                           kelle tulud Ühendkuningriigis pärinevad eelkõige hoiuste kaasamise, laenu- või makseteenuste osutamisest Ühendkuningriigi füüsilistele isikutele ja äriühingutele; ning
                        
                     
                           f)
                        
                        
                           kes on avaldanud soovi laiendada oma majandustegevuse raames teenuste pakkumist VKEdele, töötades selleks välja uusi tooteid, laienedes Ühendkuningriigis uutele geograafilistele turgudele või ärisegmentidesse ja/või investeerides klienditeeninduse taseme tõstmisse.
                        
                     
         
               (29)
            
            
               Allfondi B toetuskõlblikkuskriteeriumid: Kehtiksid samad toetuskõlblikkuskriteeriumid, mis on sätestatud põhjenduses 28 allfondi A jaoks, kuid ettevõtja ei pea olema varem ettevõtte arvelduskonto teenust pakkunud (ent peab vähemalt olema avalikult teatanud, et soovib asuda seda tegema).
            
         
               (30)
            
            
               Allfondi C toetuskõlblikkuskriteeriumid: See allfond oleks avatud allfondi A ja allfondi B ettevõtjatele ja kõigile teistele ettevõtjatele:
               
                           a)
                        
                        
                           kelle lõplik emaettevõtja on või kes ise on taotluse esitamise ajal Ühendkuningriigis, Euroopa Liidus, Euroopa Majanduspiirkonnas või Šveitsis registreeritud ettevõtja;
                        
                     
                           b)
                        
                        
                           kelle tuludest (või kontserni tuludest, juhul kui ettevõtja kuulub kontserni) enamik pärineb finantsteenuste osutamisest füüsilistele isikutele ja äriühingutele; ning
                        
                     
                           c)
                        
                        
                           kes oma majandustegevuse raames pakub või on avaldanud soovi asuda pakkuma VKEdele suunatud laenu- või makseteenuseid Ühendkuningriigis või VKEdele suunatud rahvusvahelisi makseteenuseid.
                        
                     
         
               (31)
            
            
               Allfondi D toetuskõlblikkuskriteeriumid: See allfond on avatud kõikidele ettevõtjatele:
               
                           a)
                        
                        
                           kelle lõplik emaettevõtja on või kes ise on taotluse esitamise ajal Ühendkuningriigis, Euroopa Liidus, Euroopa Majanduspiirkonnas või Šveitsis registreeritud ettevõtja;
                        
                     
                           b)
                        
                        
                           kes pakub või arendab peamiselt Ühendkuningriigi VKEdele suunatud finantstooteid või pakub Ühendkuningriigi VKEdele tooteid või teenuseid; ning
                        
                     
                           c)
                        
                        
                           on oma ärimudeli organile esitamise kuupäevale eelnenud kolmel aastal kaasanud vähemalt 1 miljon naela kapitali.
                        
                     
         
               (32)
            
            
               Suute arendamise fondi haldaks ja kontrolliks organ. Organ on kava kohaselt nii RBSist kui Ühendkuningriigi ametiasutustest sõltumatu ning sel on vajalikud volitused täitmaks suute- ja innovatsioonifondi ja sellele esitatavate taotluste haldamise või haldamise korraldamisega seotud ülesandeid ning teostada rahaliste vahendite kasutamise järelevalvet. Rahaliste vahendite eraldamine neid saavatele ettevõtjatele alluks kogu fondi elutsükli vältel neljaastmelisele kontrollile: i) väljamaksete eelne kontroll, ii) jooksev aruandlus ja organi teostatav seire, iii) organi auditeerimisõigus ning iv) organi õigus rahalised vahendid tagasi nõuda.
            
         
               (33)
            
            
               Esimese astme kontrolli tehakse enne väljamakseid. Taotlejad peavad organile esitama äriplaani, milles on piisava üksikasjalikkusega kirjeldatud, kuidas taotleja kavatseb saadavat toetust kasutada. Seejärel kaalub organ kõiki plaani aspekte rea eelnevalt kindlaks määratud tegurite järgi ning plaani vastavust lubatud eesmärkidele (27).
            
         
               (34)
            
            
               Teise astme kontroll hõlmab jooksvat aruandluskohustust ja organi teostatavat seiret: saajad esitavad organile 18 kuu jooksul kvartaliaruanded (organ ise koostab fondi haldamise kohta aastaaruande). Aruanne sisaldab üksikasjalikku teavet rahastamise kasutamise kohta, sealhulgas viimase kolme kuu kulude kogusummat. Allfondi A, allfondi B ja allfondi C ettevõtjate puhul sisaldab aruanne:
               
                           a)
                        
                        
                           lühiülevaadet ettevõtja VKEdele suunatud majandustegevusest eelnenud aastal;
                        
                     
                           b)
                        
                        
                           eelnenud kolme kuu jooksul asjaomasesse majandustegevusse tehtud investeeringute ülevaadet ja summasid ning arengute seoseid ärimudeliga;
                        
                     
                           c)
                        
                        
                           üksikasjalikku teavet ettevõtja VKEdele suunatud majandustegevuse mahu kohta, sealhulgas klientide arvu, ettevõtete arvelduskontode arvu, laenu- ja hoiusemahte;
                        
                     
                           d)
                        
                        
                           kinnitust, et VKEde suutefondist saadud makseid on kasutatud lubatud eesmärkideks; ning
                        
                     
                           e)
                        
                        
                           organi ja toetust saava ettevõtja vahel kokku lepitud muid andmeid.
                        
                     
         
               (35)
            
            
               Kolmanda astme kontroll hõlmab organi auditeerimisõigust: organil oleks lepingujärgne õigus määrata „pädev isik“, (28) kes uurib rahaliste vahendite kasutamist toetusesaajate poolt, juhul kui organil on alust kahelda, kas toetusesaaja on meetme A raames saadud rahalised vahendid nõuetekohaselt või täielikult ära kasutanud.
            
         
               (36)
            
            
               Neljanda astme kontroll seisneb organi õiguses rahalised vahendid tagasi nõuda: kui organ leiab (auditi tulemuste alusel või muudel alustel), et organi ja toetusesaaja vahelist lepingut on oluliselt rikutud, võib ta nõuda viimasele juba välja makstud summade tagasimaksmist. Oluliseks rikkumiseks on muu hulgas rahalise toetuse kasutamine muudel kui lubatud eesmärkidel või rahalise toetuse kasutamine keelatud eesmärkidel: (29) sel juhul võib organ toetusesaajalt nõuda rikkumise kõrvaldamist või rahalise toetuse (täielikku või osalist) tagasimaksmist.
            
         
               (37)
            
            
               Allfondi A, allfondi B ja allfondi C rahaliste vahendite kasutamist reguleerivad sätted sisaldavad muu hulgas järgmist:
               
                           a)
                        
                        
                           ettevõtja peab kasutama toetust eesmärkidel, millel on tõestatav seos i) VKEdest klientide parema teenindamisega ja/või ii) ettevõtja ärivõime, tootepakkumise ja/või sihtturgude laiendamisega, et pakkuda VKEdele paremaid teenuseid (edaspidi „aluspõhimõtted“);
                        
                     
                           b)
                        
                        
                           ettevõtja võib toetust kasutada oma kapitalikulude või tegevuskulude katmiseks järgmistel eesmärkidel (edaspidi „lubatud eesmärgid“):
                           
                                       1)
                                    
                                    
                                       süsteemide ja/või infrastruktuuri arendamine, et laiendada i) allfondi A või allfondi B ettevõtja puhul VKEdele suunatud pangandusteenuseid ja ii) allfondi C ettevõtja puhul VKEdele suunatud laenu- ja/või makseteenuseid (edaspidi „asjaomased teenused“);
                                    
                                 
                                       2)
                                    
                                    
                                       asjaomaste teenuste laiendamiseks ja/või osutamiseks vajalike töötajate värbamine ja tasustamine;
                                    
                                 
                                       3)
                                    
                                    
                                       asjaomaste teenustega seotud toodete turundus;
                                    
                                 
                                       4)
                                    
                                    
                                       asjaomaste teenuste laiendamiseks vajalike ruumide soetamine ja/või üürimine; või
                                    
                                 
                                       5)
                                    
                                    
                                       muu eesmärk, mis on (organi hinnangul) kooskõlas aluspõhimõtetega.
                                    
                                 
                     
                           c)
                        
                        
                           Ettevõtja ei või kasutada toetust järgmistel keelatud eesmärkidel:
                           
                                       1)
                                    
                                    
                                       pangandustoodete ja/või -teenuste ajutiste hinnaalanduste subsideerimine;
                                    
                                 
                                       2)
                                    
                                    
                                       olemasoleva kohustuse tagasimaksmine;
                                    
                                 
                                       3)
                                    
                                    
                                       klientide otsefinantseerimine;
                                    
                                 
                                       4)
                                    
                                    
                                       selliste kapitalikulude ja/või tegevuskulude katmine, mida ettevõtja kavandas juba enne taotluse kuupäeva ning a) mille ettevõtja teeks olenemata sellest, kas ta suute- ja innovatsioonifondist rahalisi vahendeid saab või mitte, või b) mis sisaldusid ettevõtja äriplaanis juba enne taotluse kuupäeva;
                                    
                                 
                                       5)
                                    
                                    
                                       mis tahes vormis kapitali väljamaksed ettevõtja senistele omanikele; või
                                    
                                 
                                       6)
                                    
                                    
                                       muu eesmärk, mis ei ole kooskõlas aluspõhimõtete ja/või ettevõtja ärimudeliga.
                                    
                                 
                     
         
               (38)
            
            
               Allfondi D rahaliste vahendite kasutamist reguleerivad sätted sisaldavad muu hulgas järgmist:
               
                           a)
                        
                        
                           ettevõtja kasutab toetust oma finantstehnoloogiatoote või -teenuse (30) arendamiseks, täiustamiseks, opereerimiseks, laiendamiseks ja/või äriliseks kasutuselevõtuks (või arendamise, täiustamise, opereerimise, laiendamise ja/või ärilise kasutuselevõtu toetamiseks) ning ettevõtja võib toetust kasutada oma kapitalikulude või tegevuskulude katmiseks järgmistel eesmärkidel (edaspidi „lubatud eesmärgid“):
                           
                                       1)
                                    
                                    
                                       finantstehnoloogiatoote või -teenuse arendamiseks, täiustamiseks, opereerimiseks, laiendamiseks ja/või äriliseks kasutuselevõtuks vajalike süsteemide ja/või infrastruktuuri arendamine;
                                    
                                 
                                       2)
                                    
                                    
                                       finantstehnoloogiatoote või -teenuse arendamiseks, täiustamiseks, opereerimiseks, laiendamiseks ja/või äriliseks kasutuselevõtuks vajalike töötajate värbamine ja tasustamine;
                                    
                                 
                                       3)
                                    
                                    
                                       finantstehnoloogia toote või teenuse turundus; või
                                    
                                 
                                       4)
                                    
                                    
                                       muu eesmärk, mis (organi hinnangul) aitab kaasa finantstehnoloogiatoote või -teenuse arendamisele, täiustamisele, opereerimisele, laiendamisele ja/või äriliseks kasutuselevõtule;
                                    
                                 
                     
                           b)
                        
                        
                           ettevõtja ei või kasutada toetust järgmistel keelatud eesmärkidel:
                           
                                       1)
                                    
                                    
                                       olemasoleva kohustuse tagasimaksmine;
                                    
                                 
                                       2)
                                    
                                    
                                       klientide otsefinantseerimine;
                                    
                                 
                                       3)
                                    
                                    
                                       mis tahes vormis kapitali väljamaksed ettevõtja senistele omanikele; või
                                    
                                 
                                       4)
                                    
                                    
                                       muu eesmärk, mis ei ole kooskõlas ettevõtja ärimudeliga.
                                    
                                 
                     
         
               (39)
            
            
               Allfondide A, B ja C ettevõtjate rahastamine toimuks etappidena, nii et ettevõtjad, kelle taotlust allfondist A ei rahuldata, saaksid taotleda rahastamist allfondist B ning ettevõtjad, kelle taotlust allfondist B ei rahuldata, saaksid taotleda rahastamist allfondist C. Allfondi D rahastamismenetlus toimub paralleelselt allfondide A, B ja C etapiviisilise menetlusega.
            
         
               (40)
            
            
               Organ alustab suute- ja innovatsioonifondi reklaamimist allfondide A ja D ettevõtjatele nii pea, kui see on pärast organi loomist ning raam- ja riigiabilepingu (31) allkirjastamist mõistlikult võimalik. Reklaamimine allfondide B ja C ettevõtjatele algab vastavalt 3 ja 6 kuud pärast seda, kui algab suute- ja innovatsioonifondi reklaamimine allfondi A ettevõtjatele.
            
         
               (41)
            
            
               Allfondi A rahaliste vahendite kasutamise tähtaeg lõpeb 2 kuud pärast seda, kui organ fondi reklaamimist alustab, ning allfondi B kasutamise tähtaeg lõpeb 5 kuud pärast nimetatud kuupäeva ja allfondi C tähtaeg 8 kuud pärast nimetatud kuupäeva. Allfondi D kasutamise tähtaeg kulgeb paralleelselt allfondide A–C rahaliste vahendite kasutamise tähtaegadega ning lõpeb kuni 6 kuud pärast seda, kui organ fondi reklaamimist alustab.
            
         
               (42)
            
            
               Kava kohaselt lõpeb fondi tegevus pärast stiimulitega vahetuskava lõppu (kuid seda võidakse eelnevalt kindlaks määratud kriteeriumite alusel pikendada olenevalt jaotamata rahaliste vahendite mahust). Organi aruandlusega seonduvad õigused ja kohustused jäävad siiski kehtima veel kolmeks kuuks pärast seda, kui lõpeb viimane leping organi ning suute- ja innovatsioonifondist toetust saava ettevõtja vahel.
            
         
               (43)
            
            
               Meetmega A seonduv kulu on RBSi jaoks 425 miljonit naela ettemaksega kapitalikuludena, millele lisanduvad RBSi kantavad organi tegevuskulud (32).
            
         3.3.2.   STIIMULITEGA VAHETUSKAVA („MEEDE B“)
   
               (44)
            
            
               Stiimulitega vahetuskavas saavad osaleda ettevõtjad (edaspidi „toetuskõlblikud ettevõtjad“), kellel on õigus kaasata hoiuseid ja kes vastavad järgmistele kriteeriumitele:
               
                           a)
                        
                        
                           nad pakuvad või on avalikult teatanud kavatsusest asuda pakkuma ettevõtte arvelduskonto teenust;
                        
                     
                           b)
                        
                        
                           nad vastavad põhjenduse 28 punktides b–f sätestatud allfondi A ettevõtjate kriteeriumitele; ning
                        
                     
                           c)
                        
                        
                           nad on liitunud Ühendkuningriigi arvelduskontode üleviimise teenusega (Current Account Switching Service, edaspidi „CASS“) (33).
                        
                     
         
               (45)
            
            
               RBSi rahastatavast stiimulitega vahetuskavast eraldataks organile rahalisi vahendeid jaotamiseks toetuskõlblikele ettevõtjatele, kes kliente edukalt üle võtavad. See võimaldaks toetuskõlblikel ettevõtjatel pakkuda stiimuleid, innustamaks RBSi VKEde panganduse kliente viima oma ettevõtete arvelduskontod, hoiukontod ning laenud üle toetuskõlblike ettevõtjate juurde. RBS võtaks sellega seoses kohustuse:
               
                           a)
                        
                        
                           maksta kuni 225 miljonit naela rahalisi stiimuleid toetuskõlblikele ettevõtjatele seoses klientidega, kes nõustuvad oma ettevõtete arvelduskontod üle viima (edaspidi „ettevõtete arvelduskontode stiimulid“);
                        
                     
                           b)
                        
                        
                           maksta täiendavalt kuni 50 miljonit naela laenudega seotud rahalisi stiimuleid (edaspidi „laenustiimulid“) klientidele, kes viivad koos oma ettevõtte arvelduskontoga üle mõne laenutoote;
                        
                     
                           c)
                        
                        
                           eraldada täiendavalt 75 miljonit naela kulude katteks, mis aitaksid vahetust hõlbustada (hüvitised laenujääkide üleviimisega seotud lepingu lõpetamise tasude ning õigusabikulude ja muude kolmandate isikute kulude katteks).
                        
                     
         
               (46)
            
            
               Ettevõtete arvelduskontode stiimulid ja laenustiimulid võimaldavad toetuskõlblikel ettevõtjatel rahastada atraktiivseid hinnapakkumisi ja muid stiimuleid RBSi klientidele Williams & Glyni („W&G“) teenindusalas (34) ning ergutada neid kliente teenusepakkujat vahetama.
            
         
               (47)
            
            
               Toetust saavatele ettevõtjatele makstavad ettevõtete arvelduskontode stiimulid oleksid järskude astmetega, et anda neile piisavalt vahendeid veenvate stiimulite pakkumiseks nii väiksematele kui suurematele VKEdest klientidele, kes nende juurde üle lähevad. Kava käivitamisel pakutavad ettevõtete arvelduskontode stiimulite summad on esitatud järgmises tabelis.
               
                  Tabel 2
               
               
                  Kavandatavad esialgsed ettevõtete arvelduskontode stiimulite summad stiimulitega vahetuskavas
               
               
                           VKEst kliendi käibevahemik
                        
                        
                           Ettevõtte arvelduskonto stiimuli summa (naeltes)
                        
                     
                           < 15 000  naela
                        
                        
                           750
                        
                     
                           15 000  – 100 000  naela
                        
                        
                           1 000 
                        
                     
                           100 001  – 1 000 000  naela
                        
                        
                           3 000 
                        
                     
                           1 000 001  – 1 500 000  naela
                        
                        
                           6 250 
                        
                     
                           1 500 001  – 2 000 000  naela
                        
                        
                           13 125 
                        
                     
                           2 000 001  – 2 500 000  naela
                        
                        
                           16 875 
                        
                     
                           2 500 001  – 7 500 000  naela
                        
                        
                           25 000 
                        
                     
                           > 7 500 000  naela
                        
                        
                           50 000 
                        
                     
         
               (48)
            
            
               Laenustiimulid võimaldavad toetuskõlblikel ettevõtjatel alandada klientidelt võetavat laenuintressi, et muuta oma pakkumised konkurentsivõimelisemaks ja säilitada samas piisav kapitali tulususe määr. Kui klient viib oma ettevõtte peamise arvelduskonto ja mõne laenutoote RBSist üle, maksab organ toetust saavale ettevõtjale täiendava rahalise stiimulina 2,5 % üle viidud laenujäägist.
            
         
               (49)
            
            
               RBS võtaks ühendust oma klientidega W&G teenindusalas (umbes 200 000 VKEdest pangaklienti) ja annaks neile teavet üleviimise eeliste ning võimalike alternatiivsete konkureerivate ettevõtjate kohta, keda nad võiksid kaaluda.
            
         
               (50)
            
            
               RBS alustaks klientide teavitamist stiimulitega vahetuskavast umbes kolm kuud pärast paketi käivitamist ning rahalised stiimulid oleksid saadaval juba alates 2018. aasta teisest kvartalist (umbes kolm kuud pärast seda, kui RBS alustab oma klientide teavitamist). Stiimulitega vahetuskava rahalisi stiimuleid jaotataks üks kord kvartalis kuni rahalisteks stiimuliteks ette nähtud vahendite lõppemiseni. Rahalised stiimulid lõppeksid, kui ettevõtete arvelduskontodega seoses on välja makstud maksimaalne summa, 225 miljonit naela, või 18 kuud pärast RBSi poolt stiimulitega vahetuskavast teavitamise algust, olenevalt sellest, kumb saabub varem (seda tähtaega võidakse kuni 12 kuu võrra pikendada, vt põhjenduse 51 punkt d).
            
         
               (51)
            
            
               Organ vastutaks lisaks suute- ja innovatsioonifondile ka stiimulitega vahetuskava haldamise ja kontrolli eest ning jälgiks pidevalt RBSi käitumist klientide suhtes ja klientidega suhtlemisel. Muu hulgas võimaldataks organil kohaldatavate õigusaktide ja andmekaitsereeglite piires:
               
                           a)
                        
                        
                           muuta rahaliste stiimulite suurust, et tagada nende maksimaalne tõhusus;
                        
                     
                           b)
                        
                        
                           kiita heaks VKEdest klientidele stiimulitega vahetuskava kohta saadetavad RBSi teavitusmaterjalid;
                        
                     
                           c)
                        
                        
                           nõuda, et RBS saadaks nimetatud teavitusi tihedamalt;
                        
                     
                           d)
                        
                        
                           pikendada rahaliste stiimulite pakkumise tähtaega kuni 12 kuu võrra, juhul kui […] kuu jooksul alates stiimulitega vahetuskava algusest on vahetuse teinud (või algatanud) vähem kui […] toetuskõlblikku klienti (35) (edaspidi „stiimulitega vahetamise pikendatud tähtaeg“), ning
                        
                     
                           e)
                        
                        
                           nõuda, et RBS saadaks nimetatud teavitusi ka laiemale kliendibaasile väljaspool W&G teenindusala, juhul kui konkreetse tähtaja jooksul pole saavutatud konkreetset vahetajate hulka. Teenindusala laiendamise korral saadetakse kava raames vahetamispakkumised VKEdele, kes moodustavad umbes […] ettevõtete arvelduskontode turuosast Ühendkuningriigis. Teenindusala laiendatakse juhul, kui:
                           
                                       1)
                                    
                                    
                                       […] (36);
                                    
                                 
                                       2)
                                    
                                    
                                       […];
                                    
                                 
                                       3)
                                    
                                    
                                       […].
                                    
                                 
                     
         
               (52)
            
            
               Et RBSil oleks piisav ajend stiimulitega vahetuskava tõhusaks rakendamiseks, nõutaks RBSilt juhul, kui […]-kuulise tähtaja lõpuks (või kui organ otsustab vastavat tähtaega pikendada, pikendatud tähtaja lõppkuupäevaks) on vahetajatest kliente vähem kui […] ning rahalisi stiimuleid ei ole ära kulutatud, et ta kannaks täiendavalt organile eelnevalt kindlaks määratud osa alakulutatud summast (edaspidi „koefitsient“), ülemmääraga 50 miljonit naela.
            
         
               (53)
            
            
               Koefitsiendiks on määratud […] alakulutatud summast. Seda sanktsiooni rakendatakse järgmistel tingimustel:
               
                           a)
                        
                        
                           kuna stiimulitega vahetuskava edu sõltub toetuskõlblike ettevõtjate suutlikkusest teha RBSi VKEdest klientidele atraktiivseid pakkumisi, oleks organil õigus vähendada koefitsienti määral, mille puhul ta on mõistlikult veendunud, et alakulutamise põhjuseks olid asjaolud, mida RBS ei saanud mõjutada;
                        
                     
                           b)
                        
                        
                           organi nõusolekul võib RBSil lubada pärast teatava aja möödumist rahalised stiimulid ümber korraldada, et parandada kava tulemuslikkust ning vähendada sanktsiooni rakendumise tõenäosust; ning
                        
                     
                           c)
                        
                        
                           kui i) organ on enne stiimulitega vahetamise lõppkuupäeva laiendanud teenindusala; ii) vahetajatest kliente on vähem kui […], ja iii) organ leiab, et RBS ei teavitanud laiendatud kliendibaasi stiimulitega vahetamisest piisavalt aktiivselt, võib organ suurendada koefitsienti sobiva protsendini, ülemmääraga 50 miljonit naela.
                        
                     
         
               (54)
            
            
               […]
            
         
               (55)
            
            
               Kui alakulutatud summa koos koefitsiendiga (ja koos tagasi nõutud summade ning suute- ja innovatsioonifondist välja maksmata summadega) on alla 5 miljoni naela, suunab organ need rahalised vahendid heategevuseks.
            
         
               (56)
            
            
               RBS nõustub stiimulitega vahetuskava raames meelitamisvastaste reeglitega, millega keelatakse RBSil ja tema kontserni liikmetel kindlaksmääratud tähtaegade jooksul i) teatavad stiimulitega rakenduskava kahjustada võivad tegevused; ning ii) toetuskõlblike klientide (või stiimulitega vahetuskava raames toetuskõlblike ettevõtjate juurde üle läinud klientide) meelitamine, veenmine või kallutamine jääma ettevõtte arvelduskonto või seonduva laenutootega kontserni kliendiks või tooma ettevõtte arvelduskontot või seonduvat laenutoodet vahetuskava raames toetuskõlblike ettevõtjate juurest kontserni mõne liikme juurde.
            
         
               (57)
            
            
               Stiimulitega vahetuskava edu toetamiseks pakub RBS vahetuskavas osalevatele ettevõtjatele võimalust sõlmida pankadevaheline agendileping, mis võimaldab stiimulitega rakenduskava raames nende juurde üle läinud klientidel jätkata sularaha- ja tšekikäitluse teenuste kasutamist RBSi pangakontorites (edaspidi „pangakontoritele juurdepääsu süsteem“). Pangakontoritele juurdepääsu pakutakse toetuskõlblikele klientidele vähemalt kolme aasta jooksul alates stiimulitega vahetuskava käivitamisest ning selle tingimused peavad olema mõistlikud ja mittediskrimineerivad, kusjuures seonduvad kulud kannab asjaomane ettevõtja.
            
         
               (58)
            
            
               Meetme B ettemaksega kapitalikulu on 350 miljonit naela, millele lisanduvad RBSi rakenduskulud ning RBSi saamata jääv tulu (37).
            
         4.   HUVITATUD ISIKUTE JA ÜHENDKUNINGRIIGI AMETIASUTUSTE MÄRKUSED
   
   4.1.   ÜLDISED MÄRKUSED ALTERNATIIVSE PAKETI KOHTA
   
   
               (59)
            
            
               Menetluse algatamise otsusega anti huvitatud isikutele võimalus esitada Ühendkuningriigi ametiasutustele ettepaneku kohta märkusi. Konsulteerimisetapi käigus laekus suur hulk märkusi. Laekunud märkused seondusid algse alternatiivse paketiga, nagu seda on kirjeldatud menetluse algatamise otsuse põhjendustes 28–68 (edaspidi „algne alternatiivne pakett“). Vastuseks huvitatud isikute märkustele ja nende oma turu-uuringule (38) on Ühendkuningriigi ametiasutused alternatiivset paketti ajakohastanud vastavalt punktis 2.3 kirjeldatule.
            
         
               (60)
            
            
               Kuna märkuste arv oli suur, (39) antakse selles jaotises alternatiivse paketi Rainbow' äriüksusest loobumisega samaväärsuse hindamiseks ülevaade märkustest, mida esitasid mitu huvitatud isikut.
            
         4.1.1.   HUVITATUD ISIKUTE ÜLDISED MÄRKUSED ALTERNATIIVSE PAKETI KOHTA
   
               (61)
            
            
               Enamikust laekunud märkustest nähtub, et mitmed algse alternatiivse paketi aspektid võiksid suurendada konkurentsi Ühendkuningriigi VKEdele suunatud turgudel. Mõnedest nähtub, et alternatiivne pakett mõjutaks konkurentsi kiiremini ja väiksema rakendusriskiga ning võimaldaks (erinevalt Rainbow' äriüksusest loobumisest) tugevdada rohkem kui ühte konkureerivat ettevõtjat.
            
         
               (62)
            
            
               Mõned huvitatud isikud avaldasid algse alternatiivse paketi suhtes üldist arvamust, et
               
                           a)
                        
                        
                           algse alternatiivse paketi maht ei ole Ühendkuningriigi VKEdele suunatud turgudel struktuursete muudatuste esilekutsumiseks piisav, kuna vahetamiskünnis on kõrge;
                        
                     
                           b)
                        
                        
                           ettevõtete arvelduskontode üleviimine 2 % ulatuses VKEde suunatud turu mahust ei ole samaväärne Rainbow' äriüksusest loobumisega (mille osa VKEdele suunatud turust moodustab VKEdest klientide arvu järgi umbes 5 %);
                        
                     
                           c)
                        
                        
                           ettevõtete arvelduskontode üleviimisega ei kaasne varade üleviimist; ning
                        
                     
                           d)
                        
                        
                           alternatiivsete meetmete (eba)edu sõltub eelkõige organist ja selle otsustest. Raske on tagada, et organ oleks nõutaval määral erapooletu.
                        
                     
         4.1.2.   ÜHENDKUNINGRIIGI AMETIASUTUSTE ÜLDISED MÄRKUSED ALTERNATIIVSE PAKETI JA HUVITATUD ISIKUTE MÄRKUSTE KOHTA
   
               (63)
            
            
               Ühendkuningriigi ametiasutused leiavad, et alternatiivne pakett on võimalikke konkurentsimoonutusi vähendava mõju poolest vähemalt samaväärne Rainbow' äriüksusest loobumisega ning selle rakendamine oleks kindlam ja kiirem kui loovutamine.
            
         
               (64)
            
            
               Ühendkuningriigi ametiasutused leiavad, et alternatiivne pakett kui tervik on mõeldud suurendama turu suutlikkust saavutada jätkuvalt kõrgem vahetamiste määr VKEdele ja keskmise turukapitalisatsiooniga ettevõtetele suunatud pangandusturgudel. Seonduv koormus langeb peamiselt RBSile kui suurimale tegutsejale. Ehkki suute- ja innovatsioonifondist saadavat kasu on stiimulitega vahetuskavast raskem kvantitatiivselt hinnata, tugevdaks see mitmete pankade VKEdele suunatud pangandusteenuseid ning tooks turule suurema valiku, mitmekesistaks ärimudeleid ja ajendaks teenuspakkujat vahetama. Samuti kiirendaks see uute ettevõtete ja uue tehnoloogia arengut, mis vähendaks VKEde sõltuvust oma pankadest.
            
         
               (65)
            
            
               Ühendkuningriigi ametiasutused kinnitavad, et alternatiivse paketi kavandatavad eesmärgid on samad, kui algsel Rainbow' äriüksusest loobumisel:
               
                           a)
                        
                        
                           RBSi turuosa vähendamine: stiimulitega vahetuskava rakendamine ja VKEdele suunatud panganduse arendamiseks rahaliste vahendite pakkumine tugevdab väiksemaid konkurente ning võimaldab neil avaldada RBSile tugevamat konkurentsisurvet;
                        
                     
                           b)
                        
                        
                           abi saamisest tuleneva ärilise kasu vähendamine: alternatiivse paketi ettemaksega kulu on märkimisväärne ning sel on jätkuv mõju, kuna VKEdest klientide arvu vähenemine stiimulitega vahetuskava raames vähendab käivet;
                        
                     
                           c)
                        
                        
                           VKEst klientide üleminek: erinevalt loovutamisest, mis tooks kaasa panka vahetada mitte soovinud VKEdest klientide sunnitud ülemineku, ärgitab stiimulitega vahetuskava kliente ise vahetamisotsust tegema. Võib eeldada, et ise otsuse teinud klientidel tekib oma uue pangaga nõudlikum suhe ning nad vahetavad tõenäoliselt tulevikus uuesti, kui saavad mõnelt teiselt pangalt parema pakkumise; ning
                        
                     
                           d)
                        
                        
                           VKEdele vajalik juurdepääs pangakontoritele: pangakontoritele juurdepääsu süsteem aitab klientidel stiimulitega vahetuskava raames RBSist konkureerivate ettevõtjate juurde üle minna, kuna kliendid ei pea muutma oma igapäevase sularahakäitluse korraldust.
                        
                     
         
               (66)
            
            
               Seoses alternatiivse paketi mõjuga keskmise turukapitalisatsiooniga ettevõtete segmendile leiavad Ühendkuningriigi ametiasutused lisaks järgmist.
               
                           a)
                        
                        
                           Alates 2010. aasta neljandast kvartalist on RBSi turuosa ettevõtete segmendis kahanenud [5–10] protsendipunkti, [30–35] %-lt [20–25] %-ni. Ta pole enam suurim Ühendkuningriigis keskmise turukapitalisatsiooniga ettevõtteid teenindav pank. Samuti ületab kõnesolev turuosa vähenemine oluliselt Rainbow' äriüksusest loobumisega taotletud turuosa vähenemist (40).
                        
                     
                           b)
                        
                        
                           Suute- ja innovatsioonifond sisaldab mitmeid märkimisväärseid toetusi, et aidata VKEdele suunatud pangandusturul juba tegutsevatel pankadel laiendada olemasolevaid äripanganduse teenuseid suurtele VKEdele ja keskmise turukapitalisatsiooniga ettevõtetele. Ühendkuningriigi ametiasutused eeldavad, et paljud neist arengutest tugevdavad konkreetsete pankade võimet teenindada keskmise turukapitalisatsiooniga ettevõtteid ning suurendavad selliste pankade koguarvu, kel on seejärel võimalik töötada välja ja pakkuda keskmise turukapitalisatsiooniga ettevõtetele suunatud teenuseid.
                        
                     
                           c)
                        
                        
                           Stiimulitega vahetuskava eesmärk on saavutada suurte VKEdest klientide liikumine RBSist teistesse pankadesse. Suurte VKEdest klientide arvu kasv ajendab vastuvõtvaid panku arendama suurematele äriühingutele, sealhulgas keskmise turukapitalisatsiooniga ettevõtetele suunatud teenuseid. Lisaks võib eeldada, et osa suuri VKEdest kliente kasvab aja jooksul keskmise turukapitalisatsiooniga ettevõteteks, mis ajendab vastavaid teenuseid veel rohkem arendama.
                        
                     
                           d)
                        
                        
                           CMA (41) leidis, et VKEdel käibega üle 2 miljoni naela on üldjuhul võimalus pidada oma pankadega läbirääkimisi hindade ja teenusetingimuste üle. Et see aitaks tõhusalt konkurentsi tekitada, on ülioluline, et selliste klientide jaoks oleksid olemas tõsiseltvõetavad alternatiivsed teenusepakkujad. Konkurents tugevneb oluliselt, kui aidata teistelgi pankadel välja arendada keskmise turukapitalisatsiooniga ettevõtete teenindamise võime.
                        
                     
                           e)
                        
                        
                           Kuna keskmise turukapitalisatsiooniga ettevõtete haldamine on keerukas, sisaldasid varem Rainbow' äriüksuse müüki üritanud (42) RBSile tehtud pakkumised […].
                        
                     
         
               (67)
            
            
               Lisaks näevad Ühendkuningriigi ametiasutused alternatiivsel paketil muidki eeliseid võrreldes Rainbow' äriüksusest loobumisega.
               
                           a)
                        
                        
                           Geograafiline ulatus: alternatiivne pakett mõjutaks konkurentsi kogu Ühendkuningriigis ilma geograafiliste piiranguteta.
                        
                     
                           b)
                        
                        
                           Ulatuslik turumõju: alternatiivne pakett toetaks süsteemse ja kauakestva turumuutuse saavutamist, aidates mitmetel konkureerivatel ettevõtjatel turgu valitsevate pankadega tulemuslikumalt konkureerida. Konkreetsemalt:
                           
                                       i)
                                    
                                    
                                       suute- ja innovatsioonifond aitab ettevõtjatel välja arendada VKEde ja keskmise turukapitalisatsiooniga ettevõtete teenindamise võime, parandades ühtlasi nende likviidsust ja finantsseisundit. Samuti soodustaks see konkureerivate ettevõtjate kasutatavate uute tehnoloogiate väljatöötamist;
                                    
                                 
                                       ii)
                                    
                                    
                                       stiimulitega vahetuskava aitab stiimulitega vahetuskava raames toetuskõlblikel ettevõtjatel turul kanda kinnitada, suurendades nende kliendibaase;
                                    
                                 
                                       iii)
                                    
                                    
                                       pangakontoritele juurdepääsu süsteem võimaldab toetuskõlblikel ettevõtjatel oma uusi stiimulitega vahetuskava raames saadud VKEdest kliente füüsiliselt teenindada, nt pakkuda sularaha- ja tšekikäitlusteenuseid.
                                    
                                 
                     
                           c)
                        
                        
                           Ühendkuningriigi konkurentsi- ja turgude ameti (Competition and Markets Authority, edaspidi „CMA“) viidatud probleemide lahendamine: alternatiivne pakett lahendab ka mõningad olulised turuprobleemid, mille CMA viitas oma hiljutises Ühendkuningriigi VKEdele suunatud pangandusturu ülevaates. Nimetatud probleemid on näiteks:
                           
                                       i)
                                    
                                    
                                       klientide vähene huvi oma pangandusteenuste vastu, nõrk reaktsioon hinna- ja kvaliteedimuutustele ning teenuseosutaja vahetamiseni viivate pöördepunktide puudumine;
                                    
                                 
                                       ii)
                                    
                                    
                                       pankade motivatsioonipuudus klientide ülemeelitamisse investeerimiseks;
                                    
                                 
                                       iii)
                                    
                                    
                                       suured klientide ülevõtmise kulud uutele ja laienevatele konkureerivatele ettevõtjatele;
                                    
                                 
                                       iv)
                                    
                                    
                                       toote- ja tehnilise innovatsiooni puudus VKEdele suunatud panganduses;
                                    
                                 
                                       v)
                                    
                                    
                                       konkureerivate ettevõtjate mure pangakontorite võrgu rajamise ja ülalpidamise kulude pärast.
                                    
                                 
                     
                           d)
                        
                        
                           Rakendamise aeg ja kindlus: alternatiivse paketi saaks ellu rakendada kiiremini ja kindlamalt. See väldiks kapitalitehinguga kaasnevaid riske ja ebakindlust, mis on ilmnenud varasematel Rainbow' äriüksuse müümise katsetel.
                        
                     
                           e)
                        
                        
                           Ühendkuningriigi ametiasutuste RBSist väljumise tõkete kõrvaldamine: Ühendkuningriigi ametiasutused on avalikult teatanud soovist jätkata oma RBSi osaluse müüki ja viia RBS seeläbi tagasi eraomandisse. Tõsised raskused ja viivitused seoses Rainbow' äriüksusest loobumisega, mis on ainus seni täitmata loovutamiskohustus, on põhjustanud ebakindlust ning see on vähendanud RBSi kui investeeringuobjekti atraktiivsust. Alternatiivne pakett aitaks nimetatud ebakindluse kõrvaldada.
                        
                     
         
               (68)
            
            
               Seoses huvitatud isikute märkustega mainivad Ühendkuningriigi ametiasutused, et
               
                           a)
                        
                        
                           RBSi turuosa vähenes 2010. aasta neljanda kvartali [25–30]%-lt 2016. aasta neljandaks kvartaliks [20–25]%-ni (43) ehk perioodi lõikes [3–7]% võrra. Seega, kui liita kokku stiimulitega vahetuskavast oodatav turuosa kaotus ja RBSi turuosa loomulik vähenemine alates 2010. aastast, ületatakse Rainbow' äriüksusest loobumisest oodatud 5 %-line vähenemine.
                        
                     
                           b)
                        
                        
                           Ühendkuningriigi ametiasutused on kavandatavas paketis teinud rea muudatusi, et võtta arvesse huvitatud isikute tõstatatud põhiküsimusi. Ühendkuningriigi ametiasutused leiavad, et ajakohastatud alternatiivne pakett lahendab kolmandate isikute mured, on Rainbow' äriüksusest loobumisega samaväärne (nii mõju poolest RBSile kui ka kogu turule) ning aitab tõhusalt tugevdada konkurentsi Ühendkuningriigi VKEdele suunatud panganduses.
                        
                     
                           c)
                        
                        
                           Seoses organi sõltumatuse tagamise vajadust käsitleva märkusega selgitavad Ühendkuningriigi ametiasutused, et organ lähtub oma tegevuses raam- ja riigiabilepingust, (44) millega määratakse kindlaks organi funktsioonid ja ülesanded, millest omakorda tulenevad organi kohustused ja tegevuspiirangud. Lisaks ei lubata organi juhiks asuda isikul, kes töötab samaaegselt mis tahes juhtival ametikohal mõnes avaliku sektori asutuses (v.a juhtimisega mitteseotud ametikohad, mis pole samaväärsed direktori või sarnase ametiga) või on RBSi kontserni juhatuse liige või tippjuht või RBSiga seotud isik (või seotud isikule lähedane isik).
                        
                     
         4.2.   MÄRKUSED VKE-SUUTE ARENDAMISE FONDI KOHTA
   
   4.2.1.   HUVITATUD ISIKUTE MÄRKUSED VKE-SUUTE ARENDAMISE FONDI KOHTA
   
               (69)
            
            
               Mitmetes huvitatud isikute märkustes mainiti, et VKE-suute arendamise fondi mahtu tuleks suurendada, et mõju konkurentsile VKEdele suunatud pangandusturul oleks suurem.
            
         
               (70)
            
            
               Teistes huvitatud isikute märkustes mainiti, et rahaliste vahendite killustamine suure arvu pankade vahel ei avalda konkurentsile ega koondumisele märkimisväärset mõju, kuna ükski neist ei saa teha piisavat investeeringut. Vastavatest allfondidest võrdsete väljamaksete tegemise asemel peaksid väljamaksed varieeruma sõltuvalt taotleja tegelikest vajadustest ja investeeringukavadest.
            
         
               (71)
            
            
               Mitmed isikud avaldasid ka arvamust, et VKE-suute arendamise fond tuleks lisaks avada neilegi institutsioonidele, kel praegu tugev VKEde teenindamise võime puudub ning suutefondist peaks olema võimalik toetust saada ka muudel isikutel peale pankade (nt hoiu-laenuühistutel).
            
         4.2.2.   ÜHENDKUNINGRIIGI AMETIASUTUSTE MÄRKUSED VKE-SUUTE ARENDAMISE FONDI JA HUVITATUD ISIKUTE MÄRKUSTE KOHTA
   
               (72)
            
            
               Ühendkuningriigi ametiasutused peavad mõistlikuks eeldada, et VKE-suute arendamise fond, eriti koostoimes stiimulitega vahetuspaketiga, suurendab konkureerivate ettevõtjate turuosa ning toob seega vastavalt kaasa RBSi turuosa vähenemise.
            
         
               (73)
            
            
               Ühendkuningriigi ametiasutused arvavad, et suutefond suurendab konkureerivate ettevõtjate turuosi, kuna parandab oluliselt VKEdele (ja kui nad soovivad, keskmise turukapitalisatsiooniga ettevõtetele) suunatud pangandusturule sisenevate ja/või olemasolevaid võimeid edasi arendavate pankade majanduslikku seisu. Põhimõte seisneb selles, et 3 miljoni naelane toetus fondist muudaks piiripealse 10 miljoni naelase projekti majanduslikult mõttekaks, tõstes investeeringu tasuvuse kapitali hinnast allapoole jäävalt tasemelt elujõulise ja jätkusuutliku määrani.
            
         
               (74)
            
            
               Vastuseks huvitatud isikute märkustele on Ühendkuningriigi ametiasutused teinud alternatiivses paketis järgmised muudatused:
               
                           a)
                        
                        
                           konkureerivatele ettevõtjatele kättesaadavaks tehtava VKE-suute arendamise fondi mahtu suurendatakse. Suute- ja innovatsioonifondi suurimad väljamaksed suunatakse konkureerivatele ettevõtjatele, kellel on juba olemas tugev ettevõtete arvelduskontode teenindamise võime. Sellel on tõenäoliselt suurim ja kiireim mõju VKEdele suunatud pangandusturule, kuna nimetatud pangad on juba kulutanud aega ja raha oma ettevõtete arvelduskontode toodete ja seonduva teenindusinfrastruktuuri arendamiseks;
                        
                     
                           b)
                        
                        
                           VKE-suute arendamise fond ühendatakse innovatsioonifondiga. Allfondide 1 ja 2 eristamisest loobutakse. Suurendatakse paindlikkust, et parandada olemasoleva tugeva ettevõtete arvelduskontode teenindamise võimeta pankade ja mittepankade juurdepääsu märkimisväärsetele väljamaksetele suute- ja innovatsioonifondist.
                        
                     
         4.3.   MÄRKUSED STIIMULITEGA VAHETUSKAVA KOHTA
   
   4.3.1.   HUVITATUD ISIKUTE MÄRKUSED STIIMULITEGA VAHETUSKAVA KOHTA
   
               (75)
            
            
               Mõned huvitatud isikud väljendasid kahtlust, kas rahaliste stiimulite kavandatav suurus oleks piisavale hulgale klientidele piisavaks ajendiks teha vahetusega seotud jõupingutusi. Kogemused näitavad, et kliendid on inertsed ning vahetamiseks on klientidele vajalik selge ja sujuv protsess. Samuti peaks RBS vahetamise hõlbustamiseks jagama konkureerivate ettevõtjatega teavet oma klientide kohta (sh krediidiajalugu). Mõned huvitatud isikud osutasid ka vajadusele saada klientide krediidikõlblikkuse hindamiseks ajaloolisi andmeid.
            
         
               (76)
            
            
               Mitmetes märkustes avaldati arvamust, et vahetamise võimaldamiseks tuleks rahalisi stiimuleid suurendada (ja siduda need kliendi keerukuse ja suurusega) ning see eeldaks stiimulitega vahetuskava kogumahu olulist suurendamist.
            
         
               (77)
            
            
               Mõnedes märkustes avaldati arvamust, et stiimulitega vahetuskava peaks kestma piisavalt kaua, vältimaks tähtaegadest tulenevaid olulisi piiranguid. Lisaks tehti ettepanek, et klientide teenindusala laieneks automaatselt (kui soovitavat vahetuste hulka ei saavutata).
            
         
               (78)
            
            
               Mitmes märkuses soovitati, et alternatiivne pakett peaks ettevõtete arvelduskontode üleviimise kõrval keskenduma ka laenude üleviimisele, kuna ettevõtete arvelduskontodele keskendumine jätab tähelepanuta vajaduse suurendada konkurentsi VKEde laenuturul. Pakett keskenduks liigselt ettevõtete arvelduskontode pakkujatele. VKEde laenuturgu peetakse oluliselt kasumlikumaks kui ettevõtete arvelduskontosid ning konkurentsimoonutust tuleb vähendada ka VKEde laenuturul. Lisaks juhitakse märkustes tähelepanu, et konkureerivad ettevõtjad on praegu ebasoodsamas seisus, kuna neljal suurimal pangal lubatakse standardiseeritud kapitalimudeli asemel kasutada täiustatud sisereitingutel põhinevat mudelit, mis võimaldab neil neljal pangal pakkuda laene konkureerivatest ettevõtjatest soodsama hinnaga.
            
         
               (79)
            
            
               Mõnedes märkustes soovitati, et klientidele vabatahtliku pangavahetusvõimaluse andmise asemel tuleks RBSi kohustada kliente loovutama (sh ettevõtete arvelduskontode ja/või laenude sundmüügi teel). Mõnedes teistes märkustes soovitatakse, et RBS peaks võtma kohustuse anda üle teatav miinimumarv ettevõtete arvelduskontosid ning selle mittetäitmise korral teda karistataks.
            
         
               (80)
            
            
               Mitmetes märkustes soovitati ka, et stiimulitega vahetuskava peaks algama alles pärast seda, kui VKE-suute fondi kaudu toetatavad investeeringud on tehtud.
            
         4.3.2.   ÜHENDKUNINGRIIGI AMETIASUTUSTE MÄRKUSED STIIMULITEGA VAHETUSKAVA JA HUVITATUD ISIKUTE MÄRKUSTE KOHTA
   
               (81)
            
            
               Algses alternatiivses paketis sisaldunud stiimulitega vahetuskavaga seoses leiavad Ühendkuningriigi ametiasutused, et:
               
                           a)
                        
                        
                           fondi praegune suurus võimaldaks saavutada RBSi praeguse turuosa vähenemise rohkem kui 2 % võrra. Soovitav kahe protsendipunktiline vähendamine oli konkreetselt struktureeritud, et ajendada üle minema rohkem suurtest VKEdest kliente. Miski ei takista RBSi klientidel minna konkureerivate ettevõtjate juurde üle ka edaspidi (rahalisi stiimuleid saamata) ning jätkata seega RBSi turuosa vähendamist ka edaspidi. Pärast konkureerivate ettevõtjate reklaamide saamist on tõenäolisem, et nad seda teevadki;
                        
                     
                           b)
                        
                        
                           stiimulitega vahetuskava hõlmab vahetamisstiimuleid, mis on iseenesest tõenäoliselt palju suuremad, kui praegu turul olevad stiimulid. Pealegi makstaks neid lisaks juba pakutavatele stiimulitele;
                        
                     
                           c)
                        
                        
                           konkureerivad ettevõtjad konkureerivad klientide nimel aktiivselt ning koostavad piisavalt atraktiivsed pakkumised, et veenda kliente üle minema. On selge, et nõudlus nende klientide järgi on turul olemas;
                        
                     
                           d)
                        
                        
                           ülemineku konkureeriva ettevõtja juurde muutis Ühendkuningriigis paljude klientide jaoks lihtsamaks arvelduskontode vahetusteenuse CASS kasutuselevõtt 2013. aastal. Ettevõtete arvelduskontode kliendid kasutavad CASSi RBSist üleminekuks juba praegu;
                        
                     
                           e)
                        
                        
                           RBS kavatseb klientide vastuseisu vahetamisele leevendada/ületada, võttes CMA (45) kirjeldatud konkurentsi soodustavaid meeteid, sealhulgas teavitades toetuskõlblikke kliente CASSist ja abistades kliente andmetaotluste veebi edastamisel;
                        
                     
                           f)
                        
                        
                           RBSilt nõutaks, et ta annaks konkureerivate ettevõtjate nimel kindlaksmääratud osale oma klientidest teavet vahetamise kasulikkusest (sealhulgas reklaammaterjale); ning
                        
                     
                           g)
                        
                        
                           stiimulitega vahetuskaval on mitmed integreeritud kaitsemehhanismid, et tagada piisav hulk üleminekuid. Näiteks: kava järelevalvet teostaval organil on õigus i) nõuda, et RBS saadaks teavitusi tihedamalt või ii) pikendada rahaliste stiimulite pakkumise tähtaega kuni 12 kuu võrra või iii) rahaliste stiimulite süsteem teatava aja möödudes restruktureerida, et parandada selle tulemuslikkust ja iv) rahaliste stiimulite alakulutamise korral peaks RBS kandma üle kandma üle põhjendustes 52 ja 53 kirjeldatud koefitsiendi.
                        
                     
         
               (82)
            
            
               Vastuseks huvitatud isikute märkustele avaldavad Ühendkuningriigi ametiasutused veendumust, et pakutavate rahaliste stiimulite puhul läheks üle piisavalt VKEdest kliente, kuna:
               
                           a)
                        
                        
                           ajalooliselt on stiimulid toonud kaasa klientide ülemineku, nagu ilmneb ka CMA jaepanganduse uuringu lõpparuandest ja RBSi tellitud Charterhouse'i uuringust (46)„[…]“ (47);
                        
                     
                           b)
                        
                        
                           tõenäoliselt oleks vahetusprotsess klientide jaoks sujuv ning enamik kliente kasutaksid CASSi kaudu vahetamisel stiimulitega vahetuskava. Samas piiraksid andmekaitsereeglid tõenäoliselt klientide finantsajaloo ja muude kliendiandmete jagamist;
                        
                     
                           c)
                        
                        
                           W&G teenindusala klientide hulgas ei ole vahetamise tõenäosus väiksem. RBS märgib, et W&G teenindusala klientide üleminekute ja voolavuse määr on umbes sama kui RBSi „põhiklientide“ hulgas ning W&G klientide lahkumist RBSi kontsernist on oodatud juba alates 2010. aastast;
                        
                     
                           d)
                        
                        
                           klientide ülemineku tagamiseks on kehtestatud kaitsemeetmed ja kõrvalehoidmise vastased mehhanismid. Organil on õigus määrata RBSile rahaline sanktsioon (st koefitsient), juhul kui ettevõtete arvelduskontode rahalisi stiimuleid ei ole kava tähtaja jooksul lõpuni ära kasutatud. Lisaks on organil võimalus muuta rahaliste stiimulite suurust, et tagada nende maksimaalne tõhusus, ning kohustada RBSi kava tihedamalt reklaamima. Lisaks laiendatakse teenindusala ja pikendatakse kava tähtaega, juhul kui pole saavutatud konkreetset üleminekute taset.
                        
                     
         
               (83)
            
            
               Vastuseks huvitatud isikute märkustele selgitavad Ühendkuningriigi ametiasutused lisaks, et:
               
                           a)
                        
                        
                           kliendid kannaksid koos oma ettevõtete arvelduskontodega üle ka teised pangandustooted (nt laenud). CMA on leidnud, et „valdav enamus rahastamist vajavaid VKEsid pöördub panga poole, kus on ettevõtte arvelduskonto … üle 90 % Ühendkuningriigi VKEdest taotles arvelduskrediite, laene ja krediitkaarte oma põhipangast“; (48) ning
                        
                     
                           b)
                        
                        
                           loovutamise asemel tuleks pigem võimaldada klientidel endil vahetuse üle otsustada, kuna ise otsuse teinud klientidel tekib tõenäoliselt oma uue pangaga nõudlikum suhe ning nad vahetavad tulevikus uuesti, kui saavad mõnelt teiselt pangalt parema pakkumise. Seda lähenemisviisi toetab ka CMA jaepanganduse uuringu lõpparuanne, mille kohaselt „loovutamine võiks kaasa tuua klientide nõudlikkuse ajutise kasvu üleminekuetapil, eriti klientide hulgas, kes peavad „uude“ panka üleviimist enda tahte vastaseks, kuid see pole kindlasti eelistatav viis klientide nõudlikkuse püsivaks suurendamiseks“ (49). CMA leidis hoopis, et struktuursed abivahendid, mis „hõlmavad otse majanduslikult ebaotstarbeka käitumise algpõhjuseid – st suurendavad klientide nõudlikkust ja hõlbustavad vahetamist – aitaksid palju tõenäolisemalt lahendada meie tuvastatud konkurentsiprobleeme …“ (50). Stiimulitega vahetuskava tõstab sihtturunduse kaudu VKEdest klientide teadlikkust paljude konkureerivate ettevõtjate brändidest, julgustades kliente uurima konkureerivate ettevõtjate valikuvõimalusi ja kaubamärke, enne kui nad otsustavad, millist valida.
                        
                     
         
               (84)
            
            
               Vastuseks huvitatud isikute märkustele ja enda turu-uuringule on Ühendkuningriigi ametiasutused teinud stiimulitega vahetuskavas lisaks järgmised muudatused:
               
                           a)
                        
                        
                           kava kogumaht suureneb 175 miljonit naelalt 350 miljoni naelani, millest 225 miljonit naela tehakse kättesaadavaks ettevõtete arvelduskontode rahaliste stiimulitena. 50 miljonit naela tehakse kättesaadavaks laenudega seotud rahaliste stiimulitena, et reageerida märkusele, mille kohaselt kava peaks keskenduma koos ettevõtete arvelduskontodega ka laenude üleviimisele. Samas jääb 75 miljonit naela siiski ka vahetuste hõlbustamiseks (hüvitised laenujääkide üleviimisega seotud lepingu lõpetamise tasude ning õigusabikulude ja muude kolmandate isikute kulude katteks);
                        
                     
                           b)
                        
                        
                           tulenevalt mahu suurenemisest on stiimulitega vahetuskava eesmärgiks 3 % turuosa üleminek algse 2 % asemel, ning
                        
                     
                           c)
                        
                        
                           RBS alustaks klientide teavitamist stiimulitega vahetuskavast umbes kolm kuud pärast paketi käivitamist ning pärast esimeste toetuste väljamaksmist suutefondist.
                        
                     
         4.4.   MÄRKUSED PANGAKONTORITELE JUURDEPÄÄSU SÜSTEEMI KOHTA
   
   4.4.1.   HUVITATUD ISIKUTE MÄRKUSED PANGAKONTORITELE JUURDEPÄÄSU SÜSTEEMI KOHTA
   
               (85)
            
            
               Mitmed huvitatud isikud väljendasid kahtlust, et pangakontoritele juurdepääsu süsteemist poleks kasu konkurentsile VKEdele suunatud pangandusturul ning süsteemi haldamine ja rahastamine koormaks kliente ja asjaomaseid konkureerivaid ettevõtjaid ning võib organilt nõuda tarbetuid jõupingutusi.
            
         
               (86)
            
            
               Mõned üksikud huvitatud isikud toetasid pangakontoritele juurdepääsu süsteemi ning olid veendunud, et kasutaksid seda.
            
         4.4.2.   ÜHENDKUNINGRIIGI AMETIASUTUSTE MÄRKUSED PANGAKONTORITELE JUURDEPÄÄSU SÜSTEEMI JA HUVITATUD ISIKUTE MÄRKUSTE KOHTA
   
               (87)
            
            
               Seoses laekunud märkustega, et pangakontoritele juurdepääsu süsteem pakuks konkureerivatele ettevõtjatele tõenäoliselt vähe huvi, ehkki on neist üksikute jaoks oluline, jäetakse pangakontoritele juurdepääsu süsteem kehtima, kuid järgmiste muudatustega:
               
                           a)
                        
                        
                           pangakontoritele juurdepääsu süsteem avatakse üksnes neile klientidele, kes on läinud üle stiimulitega vahetuskava raames (ja kui stiimulitega vahetuskavas osalev asjaomane pank on sõlminud RBSiga pankadevahelise agendilepingu);
                        
                     
                           b)
                        
                        
                           pangad ei saa juurdepääsu pangakontoritele tasuta, vaid juurdepääsu pangakontoritele võimaldatakse nende toetuskõlblikele klientidele mõistlikel ja mittediskrimineerivatel ärilistel tingimustel. Pangad saavad vastava kulu katmiseks kasutada suute- ja innovatsioonifondi rahalisi vahendeid ja/või stiimulitega vahetuskava raames saadud rahalisi stiimuleid. Säästetavad rahalised vahendid suunatakse ümber alternatiivse paketi muude aspektide katteks.
                        
                     
         4.5.   MÄRKUSED INNOVATSIOONIFONDI KOHTA
   
   4.5.1.   HUVITATUD ISIKUTE MÄRKUSED INNOVATSIOONIFONDI KOHTA
   
               (88)
            
            
               Mõned huvitatud isikud kritiseerisid kavandatavat innovatsioonifondi, pidades seda tarbetuks, ning leidsid, et fondi pikaajalist iseloomu arvestades puuduks sel märkimisväärne mõju konkurentsile ning mõju RBSi positsioonile Ühendkuningriigi VKEdele suunatud turul. Nad avaldasid arvamust, et innovatsioonifondi rahastamine tuleks pigem ümber suunata paketi muudele elementidele.
            
         
               (89)
            
            
               Mõned üksikud innovatsioonifondiga seotud märkused olid positiivsed ning neis leiti, et see aitaks kiirendada innovatsiooni VKEdele suunatud pangandussektoris. Mõned avaldasid lisaks arvamust, et fondi rahalistele toetustele peaks olema juurdepääs ka pankadel ja hoiu-laenuühistutel.
            
         4.5.2.   ÜHENDKUNINGRIIGI AMETIASUTUSTE MÄRKUSED INNOVATSIOONIFONDI JA HUVITATUD ISIKUTE MÄRKUSTE KOHTA
   
               (90)
            
            
               Vastuseks laekunud märkustele ühendatakse fond VKE-suute fondiga ning luuakse suute- ja innovatsioonifond. Selle eesmärk on leevendada kahe eraldi fondi olemasoluga seotud muresid, võimaldades taotlejate ringi ja rahaliste vahendite jaotamist paindlikumalt kujundada, säilitades samas fondist saadava kasu VKEdele vajaliku innovatsiooni rahastamisel.
            
         5.   MEETME/ABI HINDAMINE
   
   5.1.   RIIGIABI OLEMASOLU
   
   
               (91)
            
            
               ELi toimimise lepingu artikli 107 lõike 1 kohaselt on keelatud igasugune liikmesriigi poolt või riigi ressurssidest ükskõik missugusel kujul antav abi, mis kahjustab või ähvardab kahjustada konkurentsi, soodustades teatud ettevõtjaid või teatud kaupade tootmist, juhul kui see kahjustab liikmesriikidevahelist kaubandust. Komisjon juhib tähelepanu, et Ühendkuningriigi ametiasutuste hinnangul ei anta ajakohastatud alternatiivse paketi raames täiendavat riigiabi.
            
         
               (92)
            
            
               Niisiis, et meede liigituks riigiabiks kõnealuse sätte tähenduses, peavad olema täidetud järgmised kumulatiivsed tingimused: i) meede on rahastatud riigi poolt või riigi ressurssidest; ii) see annab abisaajale eelise; iii) see eelis on valikuline; ning iv) meede kahjustab või ähvardab kahjustada konkurentsi ja võib kahjustada liikmesriikidevahelist kaubandust.
            
         5.1.1.   POTENTSIAALNE ABI RBSILE
   
               (93)
            
            
               Punktis 2.3 kirjeldatud ajakohastatud alternatiivne pakett toob RBSile kaasa rahalise kulu. Vastavalt Ühendkuningriigi ametiasutuste esitatud andmetele oleks alternatiivse paketi ettemaksega kulu RBSi jaoks umbes 833 miljonit naela, (51) millele lisandub jooksvalt saamata jääv kasum (52). RBSile ei suunata meetmete rahastamiseks riigi vahendeid. Ajakohastatud alternatiivse paketi kulu kannab tervikuna RBS.
            
         
               (94)
            
            
               Kuna ajakohastatud alternatiivne pakett ei hõlma riigi vahendite andmist RBSile, puudub vajadus hinnata teisi meetme riigiabiks kvalifitseerimise kumulatiivseid tingimusi. Seega ei anta RBSile alternatiivse paketi raames uut abi.
            
         5.1.2.   POTENTSIAALNE ABI ALTERNATIIVSE PAKETI KASUSAAJATELE
   
               (95)
            
            
               Komisjon juhib tähelepanu, et RBSile 2008. ja 2009. aastal antud riigiabi ja punktis 2.3 kirjeldatud ajakohastatud alternatiivse paketi vahel puudub otsene seos. Nimelt võtsid Ühendkuningriigi ametiasutused ümberkorraldusotsuseni viinud menetluse käigus kohustuse loovutada Rainbow' äriüksus ning abi heakskiitmisel lähtuti sellest kohustusest. Alternatiivne pakett on välja pakutud kaheksa aastat pärast viimase kapitaliabi andmist RBSile. Seetõttu võib välistada alternatiivse paketi otsese seose 2008. ja 2009. aastal RBSile antud riigiabiga või paketi rahastamise nimetatud abist.
            
         
               (96)
            
            
               Sellegipoolest tuleb märkida, nagu põhjenduses 15 mainitud, et 71,2 % RBSi aktsiatest kuulub endiselt riigile. See viitab, et alternatiivse paketi finantskoormus langeb kaudselt ent suuremas osas riigile kui RBSi enamusaktsionärile. Lisaks on Ühendkuningriigi ametiasutused aktiivselt osalenud alternatiivse paketi väljatöötamisel, mis võib viidata, et pakett on riigi poolt kujundatud. Lisaks võib alternatiivne pakett anda valikulise eelise ettevõtjatele, kel on õigus sellest kasu saada. Pealegi on meede kujundatud nii, et selle mõju on suunatud konkureerivatele ettevõtjatele.
            
         
               (97)
            
            
               Sellegipoolest, isegi kui alternatiivset paketti loetakse riigiabiks pankadele, kes saaksid meetmest kasu, võib seda komisjoni hinnangul pidada siseturuga kokkusobivaks, sest see on vajalik osa kohustustest, mille alusel RBSi toetavaid meetmeid peetakse siseturuga kokkusobivaks vastavalt ümberkorraldusotsusele, muudetud ümberkorraldusotsusele ja käesolevale otsusele (53).
            
         5.1.3.   JÄRELDUS UUE ABI OLEMASOLU KOHTA
   
               (98)
            
            
               Punktis 5.1.1 käsitletud aspekte arvestades järeldab komisjon, et ajakohastatud alternatiivne pakett ei ole käsitatav uue riigiabina RBSile.
            
         
               (99)
            
            
               Nagu punktis 5.1.2 analüüsitud, kuivõrd alternatiivset paketti loetakse riigiabiks pankadele, kes saaksid meetmest kasu, võib seda pidada ELi toimimise lepingu artikli 107 lõike 3 punkti b alusel siseturuga kokkusobivaks, sest see on vajalik osa kohustustest, mille alusel RBSi toetavaid meetmeid peetakse antud juhul siseturuga kokkusobivaks. Käesoleva otsuse punktis 5.2 analüüsitakse RBSile varem antud abi siseturuga kokkusobivust loovutamiskohustuse alternatiivse paketiga asendamise kontekstis.
            
         5.2.   KOKKUSOBIVUS SISETURUGA
   
   
               (100)
            
            
               Ehkki näib, et alternatiivne pakett ei sisalda uut riigiabi RBSile, anti varasema abi jaoks luba muu hulgas Rainbow' äriüksuse müügi kohustusest lähtuvalt. Nüüd taotlevad Ühendkuningriigi ametiasutused selle kohustuse asendamist ajakohastatud alternatiivse paketi ellurakendamise kohustusega. Komisjon peab seega hindama, kas kavandatav asendamine muudaks järeldust, et varasem RBSile antud abi on siseturuga kokkusobiv.
            
         
               (101)
            
            
               Komisjon võib ümberkorraldusotsust, sealhulgas kõnesolevat muudetud ümberkorraldusotsust põhimõtteliselt muuta, kui muudatused põhinevad uutel kohustustel, mida võib pidada esialgu kehtestatud kohustustega samaväärseteks (54). Sellises olukorras jääksid abimeetmed ELi toimimise lepingu artikli 107 lõike 3 punkti b alusel siseturuga kokkusobivaks vaid juhul, kui esialgse otsuse üldine tasakaal jääb puutumata. Esialgse tasakaalu säilitamiseks ei tohiks loovutamiskohustuse asendamine alternatiivse paketiga kahjustada abisaaja elujõulisust, mistõttu peaksid kohustused jääma koormuse jagamise ja tasakaalustavate meetmete poolest samaväärseteks, võttes arvesse ümberkorraldamisteatise nõudeid (55).
            
         5.2.1.   ELUJÕULISUS
   
               (102)
            
            
               Komisjon peab hindama, kas muudetud kohustuste muudatused seavad kahtluse alla muudetud ümberkorraldusotsuse järelduse RBSi suutlikkuse kohta taastada oma elujõulisus täiendavat riigiabi vajamata.
            
         
               (103)
            
            
               Ühendkuningriigi ametiasutuste esitatud kalkulatsiooni kohaselt (vt tabel 3) ei ületa alternatiivse paketi maksumus Rainbow' äriüksusest loobumisega jätkamise kulusid. Seetõttu leiab komisjon, et üleminek alternatiivsele paketile ei kahjustaks märkimisväärselt RBSi elujõulisust.
            
         
               (104)
            
            
               Samuti tuleb märkida, et Rainbow' äriüksus ei ole iseenesest kahjumlik üksus (56). Seega ei oleks muudetud kohustuste muudatustel, millega lubatakse RBSil Rainbow' äriüksus säilitada, negatiivset mõju RBSi kasumlikkusele.
            
         
               (105)
            
            
               Komisjon teeb esialgse järelduse, et Ühendkuningriigi ametiasutuste välja pakutud muudatused ei ohusta RBSi elujõulisust.
            
         
               (106)
            
            
               RBS on alates 2008. aastast teeninud tavaaktsionäridele märkimisväärset kahjumit, (57) mis tulenes peamiselt suurtest ühekordsetest kuludest nagu trahvid ja kokkulepped seoses varasemate rikkumiste ning teatud toodete valeandmete alusel müümisega, ümberkorralduskulud ning oodatust suuremad kahjumid põhitegevusega seotud varadest. Seetõttu peab komisjon hindama, kas tema järeldus, et RBS suudab oma kasumlikkuse ja elujõulisuse täiendava riigiabita taastada, on endiselt kehtiv.
            
         
               (107)
            
            
               Komisjon märgib, et RBSi 2017. aasta esimese poolaasta tulemused näitavad kasumlikkuse kasvu (58). RBS teatas, et tavaaktsionäridele teeniti 2017. aasta esimesel poolaastal tegevuskasumit 939 miljonit naela.
            
         
               (108)
            
            
               Esimese taseme põhikapitali suhtarvud on alates 2013. aastast veelgi paranenud ning põhitegevuse tulem on olnud pidevalt positiivne, nagu kirjeldatud menetluse algatamise otsuse põhjenduses 11.
            
         
               (109)
            
            
               Seetõttu leiab komisjon, et muudetud kohustuste muudatused ei sea kahtluse alla muudetud ümberkorraldusotsuse järeldust RBSi suutlikkuse kohta taastada oma elujõulisus.
            
         5.2.2.   KULUDE JAGAMINE
   
               (110)
            
            
               Muudetud ümberkorraldusotsuses on mainitud, et Rainbow' äriüksusest loobumist võeti arvesse kui konkurentsimoonutuste vähendamise meedet ning tegemist polnud kulude jagamise meetme ega ümberkorralduskulude piiramise meetmega (59). Seega ei mõjuta ajakohastatud alternatiivse paketi ettepanek komisjoni varasemat hinnangut kulude jaotamisele.
            
         
               (111)
            
            
               Seepärast ei mõjuta teatatud muudatused ümberkorraldusotsuse ega muudetud ümberkorraldusotsuse hinnangut kulude jaotamisele.
            
         5.2.3.   KONKURENTSIMOONUTUSI PIIRAVAD MEETMED
   
               (112)
            
            
               Vastavalt muudetud ümberkorraldusotsusele (60) oli Rainbow äriüksusest loobumise kohustuse peamine eesmärk piirata konkurentsi moonutamist, mida oleks RBSile antav abi tekitanud. Täpsemalt oli Rainbow' äriüksusest loobumise kohustuse eesmärk vältida olukorda, kus RBSile 2008. ja 2009. aastal antud ülisuur riigiabi oleks toonud kaasa lubamatud moonutused Ühendkuningriigi VKEdele ja keskmise turukapitalisatsiooniga ettevõtetele suunatud pangandusteenuste turul, kus RBS oli turuliider (61). Et vältida RBSi positsiooni tugevnemist ja seeläbi konkurentsi vähendamist nimetatud turul, võtsid Ühendkuningriigi ametiasutused kohustuse, et RBS loovutab üksuse, millel on Ühendkuningriigi VKEdest klientide ja keskmise turukapitalisatsiooniga ettevõtetest klientide turul 5 %-line turuosa (62).
            
         
               (113)
            
            
               Punktis 3.3 kirjeldatud alternatiivse paketi eesmärk on vältida konkurentsimoonutust samal viisil, nagu seda oleks teinud asendatav Rainbow' äriüksusest loobumise kohustus.
            
         
               (114)
            
            
               Komisjon peab seetõttu hindama, kas ajakohastatud alternatiivne pakett on asendatava loovutamiskohustusega samaväärne.
            
         5.2.3.1.   
         Üksikmeetmete lahendus
      
   
   
               (115)
            
            
               Alternatiivne pakett koosneb peamiselt kahest üksikmeetmest. Komisjon püüab samaväärsust hinnata mõlema puhul eraldi ning ka paketi tasandil.
            
         
      Suute- ja innovatsioonifond
   
   
               (116)
            
            
               Komisjon märgib, et suute- ja innovatsioonifondist (63) vahendite eraldamine konkureerivatele ettevõtjatele, et tõsta nende võimekust pakkuda VKEdele pangandusteenuseid, suurendab tõenäoliselt konkurentsi VKEdele suunatud pangandusturul.
            
         
               (117)
            
            
               Komisjonile laekunud huvitatud isikute märkustest lähtuvalt ja menetluse algatamise otsuse alusel leiab komisjon, et rahaliste vahendite jaotamine eri suuruses toetustena kogusummas kuni 120 miljonit naela võimaldab fondil tugevdada mitmete ettevõtjate pakutavaid pangandusteenuseid ja toob turule rohkem valikut.
            
         
               (118)
            
            
               Väljendatud huvi ja huvitatud isikutelt laekunud tagasiside suute- ja innovatsioonist saadavate võimalike vahendite kasutamise kavade kohta lisab kindlust, et suutefond mõjutab konkurentsi turul positiivselt.
            
         
               (119)
            
            
               Huvitatud isikutelt laekunud märkustest nähtub, et toetuste suurus vastab üldjoontes summadele, mida mõned huvitatud isikud mainisid end vajavat, et olla motiveeritud investeerima oma VKEdele suunatud panganduse võimesse. Fondidest tehakse väljamakseid konkursi alusel ning enim rahastatakse ettevõtjaid, kes suudavad organile esitada tugevaima konkurentsi parandava mudeli. Komisjon usub, et suute- ja innovatsioonifondi toetuste suurus on sobiv ning konkurss toob kaasa tugevama mõju turule.
            
         
               (120)
            
            
               Komisjon märgib, et suute- ja innovatsioonifondi 425 miljoni naelasest mahust antakse eelkõige umbes neli suurt toetust, mis üheskoos moodustavad 330 miljonit naela. On teada, et nelja juhtiva Ühendkuningriigi VKEdele suunatud pangandusturul tegutseva panga (64) ja konkureerivate ettevõtjate turuosade vahe on väga suur. Lisaks on konkureerivate ettevõtjate hulgas suured erinevused VKEdele suunatud pangandusteenuseid juba pakkuvate ettevõtjate ja alles turule tulevate ettevõtjate või piiratud tootevalikut pakkuvate ja tihti väikseimatele VKEdele keskenduvate ettevõtjate vahel. Rainbow' äriüksuse loovutamise eesmärk oli luua VKEdele ja keskmise turukapitalisatsiooniga ettevõtetele suunatud pank, mis olnuks küll väiksem neljast juhtivast VKEdele suunatud pangast, kuid siiski piisavalt suur, et nendega konkureerida. Suunates suurema osa summast neile vähestele konkureerivatele ettevõtjatele, kellel on juba olemas tugev VKEde arvelduskontode teenindamise võime, on tõenäoliselt võimalik konkurentsi turul enim mõjutada ning võib olla kindlam, et tulemuseks on ühe või mitme ettevõtja positsiooni märkimisväärne tugevnemine. See oleks samaväärsem mõjuga, mis olnuks Rainbow' äriüksuse loovutamisel, võrreldes alternatiivse paketiga, mis keskendunuks uutele turule tulijatele või pankadele, kes pakuvad VKEdele suunatud pangandustooteid üksnes piiratud valikus, keskendudes tihti vaid väikseimatele VKEdele.
            
         
               (121)
            
            
               Huvitatud isikutelt laekunud märkustest nähtub, et konkureerivate ettevõtjate jaoks on oluline esmalt luua täiendavad võimed, mis toetaksid püüdlusi veenda W&G kliente stiimulitega vahetuskava raames üle tulema. Komisjon usub, et kolmekuuline tähtaeg alates suute- ja innovatsioonifondist toetuse andmisest võimaldab konkureerivatel ettevõtjatel kavandada ja rakendada täiendavaid investeeringuid, lükkamata tarbetult edasi stiimulitega rakenduskava kohaldamist.
            
         
      Stiimulitega vahetus
   
   
               (122)
            
            
               Komisjon nendib, et stiimulitega vahetuskava (65) suurendab konkurentsi VKEdele suunatud pangandusturul, viies kliente RBSist üle konkureerivate ettevõtjate juurde. Stiimulitega vahetuskava rakendamise eesmärk on viia üle selline hulk kliente, mis moodustab 3 protsendipunkti RBSi turuosast Ühendkuningriigi VKEdele suunatud pangandusturul (VKEde arvu järgi arvestatuna).
            
         
               (123)
            
            
               Üle minevate klientide arvu järgi võib stiimulitega vahetuskava kaasa tuua ka RBSi turuosa vähenemise rohkem kui 3 protsendipunkti võrra, kuid sel juhul oleks üle minevatest klientidest suhteliselt suurem osa väiksemad VKEd. Kuna meetme B jaoks saadaolevate rahaliste vahendite ülemmäär on piiratud, tähendaks rohkemate klientide üleminek, et keskmine rahaline stiimul peaks olema väiksem, mis tähendab, et üle minevad kliendid peaksid olema üliväikesed VKEd, mis polnud Rainbow' äriüksuse loovutamise eesmärk. Kokkuvõttes tuleks samaväärsuse hindamisel eeldada, et stiimulitega vahetuskava võimaldab RBSi turuosa üleminekut vaid 3 protsendipunkti ulatuses.
            
         
               (124)
            
            
               Seoses 3 protsendipunktilise vähenemise saavutamise tõenäosusega nendib komisjon, et konkureerivate ettevõtjate pakkumised peavad olema piisavalt atraktiivsed veenmaks maksimaalselt suurt arvu kliente vahetamist ette võtma. Arvestades huvitatud isikutelt laekunud märkusi, RBSi tellitud Charterhouse'i uuringus (66) mainitud rahaliste stiimulite suurust ja meetme B rahastamise suurendamist leiab komisjon, et summa on nüüd piisavalt suur, ajendamaks 3 protsendipunktilisele turuosale vastavat hulka kliente vahetamist ette võtma.
            
         
               (125)
            
            
               Komisjon leiab, et põhjendustes 52 ja 53 kirjeldatud tähtaja pikendamine, teenindusala laiendamine ja koefitsient on olulised kaitsemeetmed, mis lisavad kindlust, et on võimalik saavutada RBSi turuosa üleminek 3 protsendipunkti ulatuses.
            
         
               (126)
            
            
               Komisjon leiab ka, et ettevõtete arvelduskontod on VKEde jaoks „hüppelauatooted“, kuna üldjuhul hangivad nad ka laene ja muid pangandustooteid oma ettevõtte arvelduskonto teenuse pakkujalt (67). Seetõttu leiab komisjon, et ettevõtete arvelduskontode üleviimise stiimulid ajendavad kliente ka laenutooteid üle viima.
            
         
               (127)
            
            
               Komisjon nendib, et põhjenduses 48 kirjeldatud laenustiimulid võimaldaksid konkureerivatel ettevõtjatel stimuleerida VKEsid ettevõtete arvelduskontode ületoomise kõrval üle tooma teisigi tooteid. Laenustiimuli suurus vähendab ka huvitatud isikute viidatud ebavõrdsust, mis tuleneb standardiseeritud kapitalimudeli kasutamisest (68). Komisjoni hinnangul lisab see kindlust, et alternatiivne pakett on samaväärne Rainbow' äriüksuse loovutamisega, mille puhul oleks need laenud üle antud potentsiaalsele ostjale.
            
         
               (128)
            
            
               Komisjon märgib ka, et vahetuste hõlbustamiseks eraldatud 75 miljonit naela (hüvitised laenujääkide üleviimisega seotud lepingu lõpetamise tasude ning õigusabikulude ja muude kolmandate isikute kulude katteks) ning arvelduskontode üleviimise teenus CASS vähendavad klientide konkureerivate ettevõtjate juurde ülemineku tõkkeid.
            
         
               (129)
            
            
               Samuti leiab komisjon, et organi volitused ja järelevalve (69) tagavad võimaluse kohandada stiimulitega vahetuskava täiendavalt turusignaalidele ka pärast kava käivitamist.
            
         
               (130)
            
            
               Komisjon ei näe probleemi selles, et juurdepääsu RBSi pangakontoritele (nagu kirjeldatud põhjenduses 57) ei kavatseta enam pakkuda tasuta, nagu oli ette nähtud alternatiivse paketi algses versioonis. VKEdele suunatud konkureerivad ettevõtjad märkisid ka ise, et nad kõnesolevat juurdepääsu nelja juhtiva VKEdele suunatud pangaga konkureerimiseks ei vaja. Algselt pangakontoritele (tasuta) juurdepääsu süsteemi jaoks assigneeritud summade kasutamisega meetmeteks A ja B on alternatiivse paketi rahalised vahendid assigneeritud tõhusamalt, et kindlustada samaväärsus Rainbow' äriüksuse loovutamise mõjuga.
            
         
               (131)
            
            
               Stiimulitega vahetuskavas tehtud muudatustest ja kavale lisatud kaitsemeetmetest ning huvitatud isikutelt laekunud märkustest lähtudes järeldab komisjon, et stiimulitega vahetuskava tagab suure tõenäosusega RBSi turuosa ülemineku 3 protsendipunkti ulatuses.
            
         5.2.3.2.   
         Paketi üldine samaväärsus Rainbow' äriüksusest loobumise kohustusega
      
   
   
               (132)
            
            
               Nagu menetluse algatamise otsuses (70) märgitud, on alternatiivse paketi samaväärsuse hindamiseks erinevaid viise. Võrdlusstsenaariumide vaates võib alternatiivse paketi mõju võrrelda mõjuga, mis oleks Rainbow' äriüksuse müügil ettevõtjast ostjale praegu („Rainbow' loovutamine“ tabelis 3) või mõjuga, mis Rainbow' äriüksuse müügil oleks eeldatavalt olnud ümberkorraldusotsuse järgi („2009. aasta otsuse eesmärk“ tabelis 3). Kasutatava indikaatori vaates saab mõõta eri indikaatorite samaväärsust, näiteks RBSi turuosa arengut VKEdele suunatud turul, RBSi finantskulusid ning üle minevate varade ja kohustuste mahte.
            
         
               (133)
            
            
               Tabelis 3 võrreldakse kolme stsenaariumi eri indikaatorite alusel.
               
                  Tabel 3
               
               
                  Kolme stsenaariumi võrdlus eri indikaatorite alusel
               
               
                            
                        
                        
                           2009. aasta otsuse eesmärk
                        
                        
                           Rainbow' loovutamine
                        
                        
                           Ajakohastatud alternatiivne pakett
                        
                     
                           Kohustuse ajend
                        
                        
                           Konkurentsimoonutuse vähendamine Ühendkuningriigi VKEdele suunatud turul
                        
                        
                           Konkurentsimoonutuse vähendamine Ühendkuningriigi VKEdele suunatud turul
                        
                        
                           Konkurentsimoonutuse vähendamine Ühendkuningriigi VKEdele suunatud turul
                        
                     
                           RBSi turuosa vähenemine Ühendkuningriigi VKEdele suunatud turul (71)
                           
                        
                        
                           5 %
                        
                        
                           [0–5]% [[5–10]]
                        
                        
                           3 % [[5–10]]
                        
                     
                           Kapitali vähenemine kokku (72)
                           
                        
                        
                           […] naela
                        
                        
                           […] naela
                           [[…] naela]
                        
                        
                           […] naela
                           [[…] naela]
                        
                     
                           Mõju esimese taseme põhikapitali suhtarvule
                        
                        
                           Ei kohaldata
                        
                        
                           […] %
                        
                        
                           […] %
                        
                     
                           Üle antavaid varasid kokku
                        
                        
                           20 miljardit naela
                        
                        
                           [15–25] miljardit naela
                        
                        
                           [0–5] miljardit naela
                        
                     
         
               (134)
            
            
               Ümberkorraldusotsuse ja muudetud ümberkorraldusotsuse järgi on Rainbow' äriüksuse loovutamise ajendiks vähendada konkurentsimoonutust Ühendkuningriigi VKEdele ja keskmise turukapitalisatsiooniga ettevõtetele suunatud pangandusturul. Ühendkuningriigi ametiasutused on alternatiivse paketi koostamisel silmas pidanud sama üldeesmärki.
            
         
               (135)
            
            
               Alternatiive saab võrrelda mõju järgi RBSi turuosale Ühendkuningriigi VKEdele suunatud turul. Vastavalt ümberkorraldusotsusele oodati Rainbow' äriüksuse loovutamisest turuosa vähenemist 5 % võrra, nagu on kirjeldatud menetluse algatamise otsuse põhjenduses 112. Alternatiivne pakett peaks samuti kaasa tooma turuosa vähenemise. Vähenemise määr peaks olema kuni 3 %, kui arvestada üksnes stiimulitega vahetuskava. Komisjoni hinnangul on ka suute- ja innovatsioonifondi mõju piisavalt märkimisväärne, et võimaldada VKEde üleminekut RBSist ja teistest pankadest. Kvantifitseerida on seda siiski keeruline.
            
         
               (136)
            
            
               Nagu Ühendkuningriigi ametiasutused märkisid, (73) on mõistlik arvesse võtta asjaolu, et RBSi turuosa Ühendkuningriigi VKEdele suunatud pangandusturul on pärast ümberkorraldusotsust vähenenud. Ühendkuningriigi ametiasutused viitasid andmeallikale. Paraku alustas see andmeallikas turuosade arvutamist alles 2010. aasta neljandas kvartalis. Seetõttu puudub järjepidev aegrida 2008. või 2009. aastast. Allika arvutatud andmete kohaselt oli RBSi turuosa kuni 25 miljoni naelase käibega VKEdele suunatud turul 2010. aasta neljandas kvartalis koguni [25–30] % (esimene andmepunkt). Nimetatud andmete kohaselt vähenes RBSi turuosa kuni 25 miljoni (74) naelase käibega VKEdele suunatud turul 2010. aasta neljandast kvartalist kuni 2016. aasta neljanda kvartalini [3–7] % (esimene andmepunkt). Komisjon leiab, et usaldusväärsem on kasutada turuosa vähenemist alates 2011. aasta neljandast kvartalist ([0–5] %) kui turuosa vähenemist alates 2010. aasta neljandast kvartalist ([3–7] %), kuna esimese andmepunkti (K4 2010) järgi oli turuosa suurem, kui ümberkorraldusotsuse tegemise ajal muudest allikatest saadud teabe järgi, mistõttu ei saa välistada, et tegemist oli ühekordse hüppega, mis ei kajasta 2008.–2009. aasta alguspunkti õigesti. Komisjon leiab seetõttu, et juba kaotatud osaks Ühendkuningriigi VKEdele suunatud turust võib usaldusväärselt hinnata [0–5] %.
            
         
               (137)
            
            
               Ümberkorraldusotsuse järgi oodatud RBSi turuosa 5 %-line vähenemine ületatakse, kui liita kokku alternatiivsest paketist tulenev turuosa langus (ainuüksi meetmest B tulenevalt kuni 3 %) ning varasem turuosa vähenemine [0–5] % võrra.
            
         
               (138)
            
            
               Põhjendustes 122–131 sisalduva analüüsi põhjal hindab komisjon väga tõenäoliseks, et alternatiivse paketiga saavutatakse VKEdest klientide turuosa üleminek 3 % ulatuses.
            
         
               (139)
            
            
               Kokkuvõttes leiab komisjon, et alternatiivse paketiga saavutatakse 2009. aastal ümberkorraldusotsuse ajal oodatud turuosa vähenemine VKEde turul.
            
         
               (140)
            
            
               Komisjon nendib, et meede A on suunatud VKEdest klientidele, kuid see ei välista, et alternatiivsest paketist võiksid kasu saada ka keskmise turukapitalisatsiooniga ettevõtted. Suute- ja innovatsioonifond võimaldab pankadel laiendada olemasolevaid äripanganduse teenuseid suurematele VKEdele ja seega ka keskmise turukapitalisatsiooniga ettevõtetele. Näiteks märkis üks pankadest oma menetluse algatamise otsusele järgnenud teatises, et investeeriks kuni 25 miljonit naela kõrgetasemelisse äriklientide internetipanga platvormi, mis pakuks kõrgetasemelisi digitaalseid võimalusi väikese, keskmise ja suure turukapitalisatsiooniga ettevõtetele (sealhulgas valuutatehingute ja rahvusvaheliste maksete võimalusi). Sama pank prognoosis ka, et kuni 50 miljoni naela väärtuses täiendavaid investeeringuid aitaks tal hõlmata kõik turusegmendid.
            
         
               (141)
            
            
               Komisjon leiab ka, et stiimulitega vahetuskava (suuremate stiimulitega suurematele ja keerukamatele VKEdele) ajendab konkureerivaid ettevõtjaid neile suurematele ettevõtjatele suunatud tooteid ja teenuseid veelgi laiendama. Selle tulemusena tugevneb ka konkureerivate ettevõtjate võime teenindada keskmise turukapitalisatsiooniga ettevõtteid.
            
         
               (142)
            
            
               Komisjon nendib ka, et meetmete A ja B toetused ja rahalised stiimulid keskenduvad neile vähestele konkureerivatele ettevõtjatele, kellel on juba olemas tugev VKEde ettevõtete arvelduskontode teenindamise võime. Samad konkureerivad ettevõtjad püüavad tõenäoliselt konkureerida ka keskmise turukapitalisatsiooniga ettevõtete pärast.
            
         
               (143)
            
            
               Allika arvutatud andmete kohaselt oli RBSi turuosa üle 25 miljoni naelase käibega keskmise turukapitalisatsiooniga ettevõtetele suunatud turul 2010. aasta neljandas kvartalis koguni [30–35] % (esimene andmepunkt) (75). Nimetatud andmete kohaselt vähenes RBSi turuosa üle 25 miljoni naelase käibega keskmise turukapitalisatsiooniga ettevõtetele suunatud turul 2010. aasta neljandast kvartalist kuni 2017. aasta teise kvartalini [5–10] % (esimene andmepunkt) (76). Komisjon leiab, nagu ka VKEdele suunatud turusegmendi puhul, et usaldusväärsem on kasutada turuosa vähenemist alates 2011. aasta neljandast kvartalist kui turuosa vähenemist alates 2010. aasta neljandast kvartalist. Komisjon märgib, et teadaolev RBSi turuosa vähenemine suurettevõtetele suunatud turul alates 2011. aasta neljandast kvartalist kuni 2016. aasta neljanda kvartalini ([0–5] %) on sarnane turuosa vähenemisele VKEdele suunatud turul ([0–5]%. Teadaolev turuosa vähenemine on isegi suurem, kui arvestada turuosa vähenemist 2011. aasta neljandast kvartalist kuni 2017. aasta teise kvartalini ([5–10]%).
            
         
               (144)
            
            
               Komisjon märgib lisaks, et keskmise turukapitalisatsiooniga ettevõtted vajavad tihti keerukamaid ja mitmekülgsemaid pangandustooteid. Vaid väga vähesed konkureerivad ettevõtjad on avaldanud reaalset huvi nimetatud klientide vastu, (77) kuna enamikul neist ettevõtjatest puudub võime kõnesolevaid tooteid kasumlikult arendada. Komisjoni arvates on mõistlik arvesse võtta ka põhjenduse 66 punktis e sisalduvaid Ühendkuningriigi ametiasutuste märkusi, milles selgitatakse, et Rainbow' äriüksuse loovutamisel oleks keskmise turukapitalisatsiooniga ettevõtetele suunatud segmendis väiksem ja/või ebakindlam konkurentsimõju kui VKEdele suunatud segmendis.
            
         
               (145)
            
            
               Ehkki konkurentsimoonutust on raskem kvantifitseerida, kuna alternatiivse paketi mõju keskmise turukapitalisatsiooniga ettevõtetele suunatud segmendile on kaudne, leiab komisjon, et koos teadaoleva turuosa vähenemisega saavutaks alternatiivne pakett keskmise turukapitalisatsiooniga ettevõtete puhul tõenäoliselt vähemalt sama suure konkurentsimõju, kui Rainbow' äriüksuse loovutamisel. Seetõttu järeldab komisjon, et meetmed A ja B hõlmavad ka keskmise turukapitalisatsiooniga ettevõtetega seonduvat konkurentsimoonutust.
            
         
               (146)
            
            
               Nii keskmise turukapitalisatsiooniga ettevõtetest kui VKEdest klientide puhul saab Rainbow' äriüksusest loobumise ja alternatiivse paketi samaväärsust hinnata kapitali vähenemise kogumahu järgi eri stsenaariumites.
            
         
               (147)
            
            
               Ümberkorraldusotsus ei sisaldanud Rainbow' äriüksusest loobumise kapitalikulu kalkulatsiooni. Sellegipoolest näib mõistlik kasutada Ühendkuningriigi ametiasutuste kvantifitseeritud Rainbow' äriüksuse müügi kapitalikulu prognoosi juhuks, kui müük siiski toimuks.
            
         
               (148)
            
            
               RBS on alates 2009. aastast kandnud loovutamiskohustuse täitmisega seoses kulutusi summas [1–3] miljardit naela (78). See hõlmab erinevaid kululiike, millest suurim on Rainbow' äriüksusele eraldi IT-platvormi loomisega seotud tehnoloogiakulu.
            
         
               (149)
            
            
               Otsene kapitali vähenemine (79) alternatiivse paketi raames on väiksem, kui Rainbow' äriüksuse müügiga jätkamise korral. Kui lisada RBSi juba tehtud kulutused, on alternatiivne pakett ka selgelt kulukam, kui ümberkorraldusotsuses kaudselt ette nähtu (80).
            
         
               (150)
            
            
               Kokkuvõttes väidavad Ühendkuningriigi ametiasutused sellele indikaatorile tuginedes, et alternatiivne pakett ei kergenda RBSi finantskoormust võrreldes ümberkorraldusotsuses ette nähtuga; vastupidi, see on märkimisväärselt kulukam.
            
         
               (151)
            
            
               Eri stsenaariumite võrdlemiseks saab kasutada ka mõju esimese taseme põhikapitali suhtarvule. Esimese taseme põhikapitali suhtarvu indikaatori ja kapitali vähenemise indikaatori erinevus seisneb selles, et esimene võtab arvesse ka riskiga kaalutud vara vähenemist: stsenaariumis, kus riskiga kaalutud vara väheneb rohkem, on selle negatiivne mõju esimese taseme põhikapitali suhtarvule sama kapitali vähenemise määra korral väiksem.
            
         
               (152)
            
            
               Ühendkuningriigi ametiasutuste esitatud esimese taseme põhikapitali andmed. Tabelist 3 nähtub, et alternatiivsel paketil on esimese taseme põhikapitalile suurem mõju. Põhjuseks näib olevat asjaolu, et varade vähenemise ulatus on selle puhul väiksem. Seega, isegi kui kapitali väheneb pisut vähem, on selle mõju esimese taseme põhikapitali suhtarvule suurem.
            
         
               (153)
            
            
               Alternatiivseid stsenaariume saab võrrelda ka varade kogumahu arvestuses. Alternatiivse paketi mõju varade kogumahule on oluliselt väiksem kui Rainbow' äriüksusest loobumise kohustuse puhul.
            
         
               (154)
            
            
               Rainbow' äriüksusest loobumise kohustuse eesmärk oli loovutada elujõuline üksus. Et üksus oleks elujõuline, pidanuks Rainbow' äriüksusel olema piisavalt tulusaid varasid ja kliente, et katta suure pangakontorite võrgu ja infrastruktuuri kulud. Seetõttu hõlmas Rainbow' äriüksuse teenindusala lisaks VKEde laenudele ja hoiustele, millele oli suunatud VKEde turul konkurentsi suurendamise meede, ka suurt hulka eraisikute laene ja hoiuseid.
            
         
               (155)
            
            
               Alternatiivse paketiga ei nähta ette eraisikute seotud ning muude VKEdega mitteseotud varade ja kohustuste üleandmist. Selle eesmärk on saavutada osa VKEdest klientide üleminek koos varade (laenud) ja kohustustega (hoiused). Seetõttu on alternatiivne pakett üleantavate varade mahult palju väiksem, kuid sellega püütakse saavutada Ühendkuningriigi VKEdele suunatud pangandusturul sarnane tulemus.
            
         5.2.3.3.   
         Järeldus ajakohastatud alternatiivse paketi samaväärsuse kohta
      
   
   
               (156)
            
            
               Alates ümberkorraldusotsuse kuupäevast (14. detsember 2009) on RBS reaalselt püüdnud Rainbow' äriüksusest loobuda, mida kinnitavad järjestikused Rainbow' äriüksusest loobumiseks algatatud menetlused, selleks kulutatud märkimisväärsed ressursid ja tööjõud.
            
         
               (157)
            
            
               RBS on selle käigus teinud märkimisväärseid kulutusi (eelkõige Rainbow' äriüksusest loobumiseks hinnanguliselt tehtud kulutused, mida on kirjeldatud põhjenduses 148).
            
         
               (158)
            
            
               Komisjon märgib ka, et alternatiivne pakett ei näi leevendavat RBSile kohaldatavaid nõudeid. Kulude arvestuses seaks alternatiivse paketi ellurakendamine RBSile täiendava kulukoormuse lisaks kulutustele, mida RBS on juba teinud. Kumulatiivsed kulud alates 2009. aastast oleksid märkimisväärselt suuremad, kui ümberkorraldusotsuses kaudselt eeldati.
            
         
               (159)
            
            
               Alternatiivne pakett tooks koos kaotatud turuosadega kokkuvõttes kaasa RBSi turuosa vähemalt samaväärse vähenemise VKEdele suunatud turul, kui ümberkorraldusotsuses ette nähti. See leevendaks muret, et RBS kasutab 2008.–2009. aasta ülisuurt abi oma turuosa kindlustamiseks või suurendamiseks VKEdele suunatud niigi kontsentreeritud turul, vähemalt samal määral kui Rainbow' äriüksusest loobumine vastavalt ümberkorraldusotsuses ette nähtule.
            
         
               (160)
            
            
               Komisjon leiab seetõttu, et soovitud konkurentsimõju saavutamist silmas pidades on alternatiivne pakett Rainbow' äriüksusest loobumisega samaväärne.
            
         
               (161)
            
            
               Komisjon märgib ka, et RBS on täitnud kõik ümberkorraldusotsusest ja muudetud ümberkorraldusotsusest tulenevad kohustused ja muudetud kohustused (peale Rainbow' äriüksusest loobumise). Seetõttu toimub teatavaks tehtud üksiku loovutamiskohustuse asendamine olukorras, kus ümberkorralduskava ülejäänud osa on nõuetekohaselt täidetud.
            
         6.   KOKKUVÕTE
   
   
               (162)
            
            
               Eespool esitatud hinnangu põhjal on menetluse algatamise otsuses väljendatud komisjoni kahtlused alternatiivse paketi suhtes hajutatud. Kohustuste muudatus ei mõjuta ümberkorraldusotsuse ja muudetud ümberkorraldusotsuse järeldust, et RBSile antud riigiabi tuleks seetõttu tunnistada siseturuga kokkusobivaks ELi toimimise lepingu artikli 107 lõike 3 punkti b alusel.
            
         
               (163)
            
            
               Lisaks sellele järeldab komisjon, et võimalik riigiabi alternatiivsest paketist kasu saajatele tuleks tunnistada siseturuga kokkusobivaks kui vajalik osa kohustustest, mille alusel tunnistatakse siseturuga kokkusobivaks RBSi kasuks võetavad abimeetmed,
            
         ON VASTU VÕTNUD KÄESOLEVA OTSUSE:
   Artikkel 1
   Rainbow' äriüksuse loovutamise kohustuse asendamine RBSi hõlmava alternatiivse paketiga, mille Ühendkuningriik on teatavaks teinud, on aluslepingu artikli 107 lõike 3 punkti b tähenduses siseturuga kokkusobiv. Vastavalt antakse luba asendada Rainbow' äriüksuse loovutamise kohustus alternatiivse paketiga.
   Artikkel 2
   Võimalik riigiabi alternatiivsest paketist kasu saajatele on aluslepingu artikli 107 lõike 3 punkti b tähenduses siseturuga kokkusobiv.
   Artikkel 3
   Käesolev otsus on adresseeritud Ühendkuningriigile.
   
      Brüssel, 18. september 2017
      
         
            Komisjoni nimel
         
         
            komisjoni liige
         
         Margrethe VESTAGER
      
   
   
      (1)  ELT C 142, 5.5.2017, lk 8.
   
      (2)  ELT C 119, 7.5.2010, lk 1.
   
      (3)  Heakskiidetud riigiabimeetmete loetelu on esitatud ümberkorraldusotsuse põhjendustes 31–77.
   
      (4)  ELT C 24, 23.1.2015, lk 4.
   
      (5)  Ülevaade taotletud muudatustest on esitatud muudetud ümberkorraldusotsuse põhjendustes 27–49.
   
      (6)  Ümberkorraldusotsuse põhjendus 73.
   
      (7)  Vastavalt ümberkorraldusotsuse põhjendusele 73 on VKEdele suunatud pangandusturg pangandusturu segment, mis hõlmab ettevõtjaid käibega kuni 25 miljonit naela ning keskmise turukapitalisatsiooniga ettevõtjatele suunatud pangandusturg on pangandusturu segment, mis hõlmab ettevõtjaid käibega 25 miljonit kuni 1 miljard naela.
   
      (8)  Ümberkorraldusotsuse põhjendus 93.
   
      (9)  Põhjendus 28 ning muudetud ümberkorraldusotsuse I lisa muudetud kohustused 3.1 ja 3.2 (A).
   
      (10)  Vt joonealune märkus 1.
   
      (11)  Turukontroll hõlmas Ühendkuningriigi ametiasutuste intervjuusid kuue suure konkureeriva ettevõtja, 12 väiksema konkureeriva ettevõtja ning seitsme riskikapitali ja finantstehnoloogia vallas tegutseva vastajaga ning RBSi tellitud Charterhouse'i uuringut klientide teenuseosutaja vahetamise harjumuste kohta W&G teenindusalas. Suured konkureerivad ettevõtjad olid CYBG PLC, Co-op Bank, Handelsbanken, Metro Bank, Santander UK PLC, ja TSB Bank. Väiksemad konkureerivad ettevõtjad olid Aldermore Group PLC, Allied Irish Bank, Atom Bank, Cumberland Building Society, Danske Bank, Monzo, OakNorth Bank, Paragon Bank PLC, Shawbrook Bank, Starling Bank, Tesco Bank ja Virgin Money. Riskikapitali/finantstehnoloogia ala vastajad olid British Business Bank Investments Limited, Business Growth Fund, Funding Circle, Louise Beaumont (sõltumatu finantstehnoloogiaekspert), Iwoca, Nesta ja Transferwise.
   
      (12)  RBSi üksikasjalik kirjeldus on muudetud ümberkorraldusotsuse põhjendustes 4–11. Aastate 2008–2016 pro forma põhinäitajaid on kirjeldatud menetluse algatamise otsuse põhjendustes 7–10.
   
      (13)  Selles otsuses kasutab komisjon RBSi 2016. täisaasta aruannet ja raamatupidamise aastaaruannet.
   
      (14)  RKV on panga varade riskiga korrigeeritud näitaja. Seda näitajat kasutatakse kapitalinõuete kindlaksmääramiseks.
   
      (15)  Muudetud ümberkorraldusotsuse põhjendus 11.
   
      (16)  Hääleõiguseta esimese taseme põhikapital, mida on üksikasjalikumalt kirjeldatud ümberkorraldusotsuse põhjenduses 38.
   
      (17)  HMT pressiteade: https://www.gov.uk/government/news/government-begins-sale-of-its-shares-in-the-royal-bank-of-scotland.
   
      (18)  RBSi pressiteade: http://otp.investis.com/clients/uk/rbs1/rns1/regulatorystory.aspx?cid=365&newsid=580941.
   
      (19)  RBSi pressiteade: http://otp.investis.com/clients/uk/rbs1/rns1/regulatory-story.aspx?cid=365&newsid=687910.
   
      (20)  UK Financial Investments Ltd aastaaruanne ja raamatupidamise aastaaruanne 2016/2017.
   
      (21)  Vt menetluse algatamise otsuse põhjendused 19–25.
   
      (22)  Turgu mittevalitsevad finantsettevõtjad, kes oma äritegevuses konkureerivad Ühendkuningriigi VKEdele ja keskmise turukapitalisatsiooniga ettevõtjatele suunatud pangandusturul kaua tegutsenud nelja suurima turuosaga üleriikliku pangaga (turuosa 2015. aastal kokku 82 %).
   
      (23)  Organi loomise eesmärk on soodustada alternatiivse paketi rakendamist ja teostada selle üle järelevalvet. Selle tegevust reguleerib HMT, organi ning RBSi vahel kohustuste kohta sõlmitav „Raam- ja riigiabileping“.
   
      (24)  Arvestades ettemaksega kapitalikulusid, alternatiivse paketi haldamise iga-aastaseid kulusid ning tulude vähenemist seoses klientide üleminekuga meetme B raames, mida tasakaalustab nende klientidega seoses vabanev kapital.
   
      (25)  Vt selle otsuse põhjendused 37 ja 38.
   
      (26)  Ettevõtte arvelduskonto on äriklientidele pakutav konto, mida füüsilistele isikutele ei pakuta ning mis hõlmab võimalust hoiustada raha, võtta vastu ja teha tšeki- ja/või deebetkardimakseid, kasutada pangaautomaate ja teha korrapäraseid makseid otse- ja/või püsikorralduste alusel, kuid ei hõlma i) võimalust hoiustada raha muudes valuutades peale Ühendkuningriigi ametliku vääringu; ega ii) hoiustada raha krediidi või hüpoteeklaenu tagasimaksete katteks (välja arvatud arvelduskrediit).
   
      (27)  Vt selle otsuse põhjendused 37 ja 38.
   
      (28)  Sarnaselt reguleeriva asutuse poolsete määramistega 2000. aasta finantsteenuste ja -turgude seaduse paragrahvi 166 alusel.
   
      (29)  Nagu on kirjeldatud põhjendustes 37 ja 38.
   
      (30)  Finantstehnoloogia on ärivaldkond, kus finantsteenuste osutamiseks kasutatakse tarkvara, nt vastastikune laenuandmine, ühisrahastusteenused jm.
   
      (31)  Vt joonealune märkus 23.
   
      (32)  Organi loomise ja tegevuse rahastamise kogusumma on 20 miljonit naela.
   
      (33)  Bacs Payment Schemes Limitedi toetatav teenus, mis võimaldab kõik maksekorraldused automaatselt üle viia uude panka ning senise konto sulgeda. Viited: https://www.currentaccountswitch.co.uk
   
      (34)  Mõisted „Rainbow“ ja „W&G“ tähistavad sama äriteenindusala, mis on sätestatud muudetud ümberkorraldusotsusele lisatud muudetud tingimuste kokkuleppe lisas 2.
   
      (35)  Toetuskõlblik klient on RBSi W&G äriüksuse klient, kes on VKE.
   
      (36)  […] Ärisaladus.
   
      (37)  Ühendkuningriigi ametiasutuste hinnangul on rakenduskulu RBSi jaoks 38 miljonit naela ning täiendavalt saamata jääv kasum umbes […] naela aastas.
   
      (38)  Vt joonealune märkus 11.
   
      (39)  Märkusi esitasid Santander UK plc, CYBG plc, Metro Bank PLC, Aldermore Bank plc, Masthaven Bank Ltd, Paragon Bank plc, Secure Trust Bank plc, Shawbrook Bank Ltd, Virgin Money plc, OakNorth Bank Ltd, Cumberland Building Society, Tide ja RBS.
   
      (40)  RBSile tehtud Charterhouse'i uuring turuosa mõõtmiseks ettevõtete hulgas, kelle käive ületab 25 miljonit naela.
   
      (41)  CMA jaepangandusturu uuringu põhiaruanne, lisa A8.1–16, joonis 12.
   
      (42)  Vt ka menetluse algatamise otsuse põhjendus 25.
   
      (43)  
   
      Allikas: Charterhouse Researchi äripanganduse uuring 2016. aasta neljandas kvartalis, VKEd käibega 0–25 miljonit naela. Andmed 12 kuu lõikes. Andmed kaalutud piirkondade ja käivete kaupa, et saada Suurbritannia äriühingute esinduslik ülevaade. Turu hinnanguline kogumaht […].
   
      (44)  Vt joonealune märkus 23.
   
      (45)  CMA jaepanganduse uuringu lõpparuanne (9. august 2016): https://www.gov.uk/cma-cases/review-of-banking-for-small-and-medium-sized-businesses-smes-in-the-uk
   
      (46)  RBS tellis Charterhouse'ilt W&G teenindusalasse jäävate toetuskõlblike VKEde uuringu, et selgitada välja, kuidas nad suhtuvad vahetamisse ning kuidas mõjutavad stiimulid tõenäosust, et nad seda teevad. Uuring keskendus äripanganduse klientidele, keda on W&G teenindusala […] kliendi hulgas […]. Uuring oli nii kvantitatiivne (intervjueeriti […] kliendist koosnevat esinduslikku valimit) kui ka kvalitatiivne ([…] põhjalikku intervjuud).
   
      (47)  RBSi vastus menetluse algatamise otsusele, punkt 4.12.
   
      (48)  CMA jaepanganduse uuringu lõpparuanne, punkt 8.169.
   
      (49)  CMA jaepanganduse uuringu lõpparuanne, punkt 17.19.
   
      (50)  CMA jaepanganduse uuringu lõpparuanne, punkt 17.14.
   
      (51)  Sealhulgas 425 miljonit naela ettemaksega kapitalikulu suute- ja innovatsioonifondile (põhjendus 43) 20 miljonit naela organi loomiseks ja tegevuseks (joonealune märkus 31), 350 miljonit naela ettemaksega kapitalikulu stiimulitega vahetuskavale (põhjendus 13) ning RBSi prognoositav tegevuskulu paketi rakendamiseks summas 38 miljonit naela (joonealune märkus 36).
   
      (52)  Ühendkuningriigi ametiasutuste hinnangul on täiendavalt saamata jääv kasum umbes […] naela aastas (joonealune märkus 36).
   
      (53)  Vt analüüs käesoleva otsuse punktis 5.2.
   
      (54)  Vt ümberkorraldusotsuse põhjendus 65.
   
      (55)  Komisjoni teatis finantssektori elujõulisuse taastamise ja praeguse kriisi olukorras riigiabi eeskirjade kohaste ümberkorraldamismeetmete hindamise kohta (ELT C 195, 19.8.2009, lk 9).
   
      (56)  W&G tegevuskasum oli 2016. aastal 345 miljonit naela, 2015. aastal 431 miljonit naela ja 2014. aastal 467 miljonit naela (allikas: RBSi aastaaruannete segmentanalüüs).
   
      (57)  Menetluse algatamise otsuse põhjendus 10.
   
      (58)  http://investors.rbs.com/~/media/Files/R/RBS-IR/results-center/rbs-group-announcement-04-08-2017.pdf
   
      (59)  Vt muudetud ümberkorraldusotsuse põhjendus 78.
   
      (60)  Vt muudetud ümberkorraldusotsuse põhjendus 82.
   
      (61)  Vt ümberkorraldusotsuse põhjendus 238.
   
      (62)  Vt ümberkorraldusotsuse põhjendus 29.
   
      (63)  Nagu kirjeldatud käesoleva põhjendustes 26–43.
   
      (64)  RBS, Lloyds Banking Group, HSBC ja Barclays.
   
      (65)  Stiimulitega vahetuskava on üksikasjalikult kirjeldatud käesoleva otsuse põhjendustes 44–58.
   
      (66)  Nagu kirjeldatud põhjenduse 82 punktis a ja joonealuses märkuses 45.
   
      (67)  Nagu kirjeldatud põhjenduse 83 punktis a.
   
      (68)  Nagu kirjeldatud põhjenduses 78.
   
      (69)  Nagu kirjeldatud põhjenduses 51.
   
      (70)  Nagu kirjeldatud menetluse algatamise otsuse põhjendustes 122 ja 123.
   
      (71)  Nurksulgudes arvud Rainbow' loovutamise ja ajakohastatud alternatiivse paketi kohta kajastavad ka turuosa vähenemist alates 2011. aasta neljandast kvartalist.
   
      (72)  Nurksulgudes arvud Rainbow' loovutamise ja ajakohastatud alternatiivse paketi kohta kajastavad ka juba tehtud kulutusi summas [1–3] miljonit naela.
   
      (73)  Vt põhjendus 68.
   
      (74)  Vastavalt Ühendkuningriigi ametiasutustele esitatud Charterhouse Researchi andmetele (vt joonealune märkus 42).
   
      (75)  Komisjon märgib, et keskmise turukapitalisatsiooniga ettevõtete kohta eraldi andmed puuduvad, mistõttu kasutatakse turuosa indikaatorina üle 25 miljoni naelase käibega klientide turuosa.
   
      (76)  Vastavalt Ühendkuningriigi ametiasutustele esitatud Charterhouse Researchi andmetele.
   
      (77)  Pärast menetluse algatamise otsust laekunud tagasiside raames.
   
      (78)  Nimetatud [1–3] miljardi naelast summat võrreldi tegelike kuludega, mille on W&G programmi raames registreerinud väline nõustaja.
   
      (79)  Tabelis 3 on esitatud otsene kapitali vähenemine eri alternatiivide puhul. Kapitali vähenemine kokku, koos RBSi juba tehtud kulutustega summas [1–3] miljardit naela, on esitatud nurksulgudes.
   
      (80)  Ümberkorraldusotsus ei sisaldanud Rainbow'st loobumise kapitalikulu kalkulatsiooni. Sellegipoolest näib mõistlik kasutada Ühendkuningriigi ametiasutuste kvantifitseeritud Rainbow' müügi kapitalikulu prognoosi juhuks, kui müük siiski toimuks. RBS on alates 2009. aastast kandnud loovutamiskohustuse täitmisega seoses kulutusi summas [1–3] miljardit naela. Koos kulutustega summas [1–3] miljardit ületab kapitali vähenemine kokku […] kuni […] naela võrra oluliselt […] naelast kapitalikulu, mis oleks kaasnenud Rainbow' kaotusega.